Avis juridique important

|

31983D0065

83/65/ΕΟΚ, Ευρατόμ, ΕΚΑΧ: Απόφαση του Ευρωπαϊκού Κοινοβουλίου της 14ης Ιανουαρίου 1983 περί χορηγήσεως απαλλαγής στην Επιτροπή από την ευθύνη εκτελέσεως του προϋπολογισμού των Ευρωπαϊκών Κοινοτήτων για το οικονομικό έτος 1980 σχετικά με τα τμήματα Ι — Κοινοβούλιο, ΙΙ — Συμβούλιο, ΙΙΙ — Επιτροπή, IV — Δικαστήριο, V — Ελεγκτικό Συνέδριο

Επίσημη Εφημερίδα αριθ. L 046 της 18/02/1983 σ. 0019 - 0024

***** ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ  της 14ης Ιανουαρίου 1983  περί χορηγήσεως απαλλαγής στην Επιτροπή από την ευθύνη εκτελέσεως του προϋπολογισμού των Ευρωπαϊκών Κοινοτήτων για το οικονομικό έτος 1980 σχετικά με τα τμήματα Ι - Κοινοβούλιο, ΙΙ - Συμβούλιο, ΙΙΙ - Επιτροπή, IV - Δικαστήριο, V - Ελεγκτικό Συνέδριο  (83/65/ΕΟΚ, Ευρατόμ, ΕΚΑΧ)  ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,  - εχοντας υπόψη τη συνθήκη ΕΚΑΧ, ιδιαιτέρως το άρθρο 78ζ,  - εχοντας υπόψη τη συνθήκη ΕΟΚ, ιδιαιτέρως το άρθρο 206β,  - εχοντας υπόψη τη συνθήκη ΕΚΑΕ, ιδιαιτέρως το άρθρο 180β,  - εχοντας υπόψη του λογαριασμούς διαχειρίσεως και τους δημοσιονομικούς ισολογισμούς των πράξεων εκτελέσεως του προϋπολογισμού για το οικονομικό έτος 1980,  - εχοντας υπόψη την έκθεση του Ελεγκτικού Συνεδρίου περί της αποδόσεως των λογαριασμών για το οικονομικό έτος 1980, καθώς και τις απαντήσεις των οργάνων επί της εκθέσεως (έγγρ. 1-820/81) (1),  - εχοντας υπόψη τη σύσταση του Συμβουλίου σχετικά με την απαλλαγή της Επιτροπής από την ευθύνη της καταρτίσεως και της εκτελέσεως του προϋπολογισμού, καθώς και του συμπληρωματικού και διορθωτικού προϋπολογισμού για το οικονομικό έτος 1980,  - εχοντας υπόψη την έκθεση της Επιτροπής Ελέγχου του Προϋπολογισμού, των συνημμένων εγγράφων περί των διαφόρων τομέων της κοινοτικής πολιτικής, καθώς επίσης και τις γνωμοδοτήσεις της Επιτροπής Κοινωνικών Υποθέσεων και Απασχολήσεως, της Επιτροπής Περιφερειακής Πολιτικής και Χωροταξίας, της Επιτροπής Περιβάλλοντος, Δημόσιας Υγείας και Προστασίας των Καταναλωτών, της Επιτροπής Νεότητας, Πολιτισμού, Παιδείας, Πληροφοριών και Αθλητισμού, της Επιτροπής Αναπτύξεως και Συνεργασίας (έγγρ. 1-100/82 και έγγρ. 1-760/82),  - υπενθυμίζοντας το ψήφισμα της 20ής Απριλίου 1982 επί της δεκάτης δημοσιονομικής εκθέσεως επί του Ευρωπαϊκού Γεωργικού Ταμείου Προσανατολισμού και Εγγυήσεων, έτος 1980, τμήμα Εγγυήσεων, και της επισιτιστικής βοήθειας (2),  1. Διαπιστώνει ότι:  1.2 //   //   // Α. Οι γενικές καταστάσεις εσόδων για το οικονομικό έτος 1980 ανήλθαν σε:  // 16 182 497 261 ΕΛΜ  // από τα οποία:  //   // Ίδιοι πόροι:  // 15 280 913 201 ΕΛΜ  // Διαθέσιμα πλεονάσματα από το προηγούμενο οικονομικό έτος:  // 458 587 431 ΕΛΜ  // Κατάσταση των ίδιων πόρων ΦΠΑ που προέρχονται από το οικονομικό έτος 1979 και ο διακανονισμός των χρηματικών συνεισφορών για το οικονομικό έτος 1979:  // 261 017 649 ΕΛΜ  // Λοιπά:  // 181 978 980 ΕΛΜ  // Β. Η κατάσταση δαπανών για το οικονομικό έτος 1980 ανέρχεται σε:  // 16 182 497 261 ΕΛΜ 1,2 // 2. Εγκρίνει απαλλαγή της Επιτροπής για τα ακόλουθα ποσά:   //  1.2 // Α. Έσοδα:  //   // α) Βεβαιωθέντα δικαιώματα προς είσπραξη για το οικονομικό έτος 1980:  // 16 089 156 077,13 ΕΛΜ  // β) Εισπραχθέντα ποσά μέχρι τις 31 Δεκεμβρίου 1980:  // 16 065 749 098,04 ΕΛΜ  // από τα οποία:  //   // - Εισπραχθέντα ποσά εξ απαιτήσεων για το οικονομικό έτος:  // 16 062 212 764,27 ΕΛΜ  // από τα οποία:  //   // - Ίδιοι πόροι  // 15 166 617 252,48 ΕΛΜ  // - Τελικό πλεόνασμα από το προηγούμενο οικονομικό έτος:  // 455 906 430,98 ΕΛΜ  // - Κατάσταση ιδίων πόρων ΦΠΑ που προέρχονται από το οικονομικό έτος 1979 και ο διακανονισμός των χρηματικών συνεισφορών για το οικονομικό έτος 1979:  // 261 017 649,39 ΕΛΜ  // - Λοιπά:  // 178 671 431,42 ΕΛΜ  // - Εισπραχθέντα ποσά εξ απαιτήσεων που μεταφέρθηκαν από το προηγούμενο οικονομικό έτος:  // 3 536 333,77 ΕΛΜ  // Β. Μεταφερθείσες πιστώσεις από το 1979 στο 1980 και καταχωρισθείσες σε άλλες θέσεις σε αντίθεση προς την αρχή της ιδιαιτερότητας των πιστώσεων:  // 38 786 044,00 ΕΛΜ  // Γ. Δαπάνες (πληρωμές πραγματοποιηθείσες για το οικονομικό έτος 1980):  // 14 866 687 882,45 ΕΛΜ (1)  //   //   //   // 3. Καθορίζει το πλεόνασμα του οικονομικού έτους 1980 (1) που πρέπει να μεταφερθεί στο επόμενο οικονομικό έτος σε:  // 246 132 414,34 ΕΛΜ  // το οποίο αναλύεται ως εξής:  //  // Εισπραχθέντα έσοδα για το 1980:  // 16 065 749 098,04 ΕΛΜ  // Πιστώσεις που μεταφέρονται από το 1979 στο 1980 και καταχωρίζονται σε άλλες θέσεις:  // + 38 786 044,00 ΕΛΜ   // Σύνολο:  // 16 104 535 142,04 ΕΛΜ  // Πληρωμές από πιστώσεις για το 1980:  // 14 866 687 882,45 ΕΛΜ (2)  // Μεταφερθείσες πιστώσεις για το 1981:  // + 1 108 394 374,49 ΕΛΜ  // Μεταφερθείσες από το 1979 και εκπεσούσες πιστώσεις:  // - 116 679 529,24 ΕΛΜ   // Δαπάνες που θα χρηματοδοτηθούν από τα έσοδα για το οικονομικό έτος 1980:  // 15 858 402 727,70 ΕΛΜ  // Μεταφερθείσες πιστώσεις στο οικονομικό έτος 1981:  // 1 108 394 374,49 ΕΛΜ  4. Παραπέμπει στο ψήφισμά του που περιλαμβάνει τις παρατηρήσεις ως προς την απόφαση απαλλαγής, και καλεί τα θεσμικά όργανα να υποβάλουν έκθεση, σύμφωνα με το άρθρο 85 του δημοσιονομικού κανονισμού (3), περί των μέτρων που ελήφθησαν κατόπιν αυτών των παρατηρήσεων.  5. Αναθέτει στον προέδρό του να ανακοινώσει στην Επιτροπή αυτή την απόφαση και τις συνημμένες παρατηρήσεις, να τις διαβιβάσει στα άλλα θεσμικά όργανα και να μεριμνήσει για τη δημοσίευσή τους στην Επίσημη Εφημερίδα των Ευρωπαϊκών Κοινοτήτων (σειρά L).  1.2 // Ο Γενικός Γραμματέας  // Ο Πρόεδρος  // H.-J. OPITZ  // Pieter DANKERT  (1) ΕΕ αριθ. C 344 της 31. 12. 1981, σ. 1.  (2) ΕΕ αριθ. C 125 της 17. 5. 1982, σ. 54.  (1) Η κατάσταση δαπανών για το οικονομικό έτος 1980 περιλαμβάνει στο τμήμα Εγγυήσεως του ΕΓΤΠΕ ένα ποσό 203 483 472,63 ΕΛΜ ως ανάληψη δαπάνης καταχωρητέα στο οικονομικό έτος 1979 σύμφωνα με το άρθρο 5 τρίτη παράγραφος του δημοσιονομικού κανονισμού, αλλά για το οποίο δεν είχαν προβλεφθεί πιστώσεις για το 1979 και δεν έχουν μεταφερθεί πιστώσεις για το οικονομικό έτος 1980.  (1) Σύμφωνα με το άρθρο 15 του κανονισμού (ΕΟΚ, Ευρατόμ, ΕΚΑΧ) αριθ. 2891/77 (ΕΕ αριθ. L 336 της 27. 12. 1977, σ. 1).  (2) Η κατάσταση δαπανών για το οικονομικό έτος 1980 περιλαμβάνει στο τμήμα Εγγυήσεως του ΕΓΤΠΕ ένα ποσό 203 483 472,63 ΕΛΜ ως ανάληψη δαπάνης καταχωρητέα στο οικονομικό έτος 1979 σύμφωνα με το άρθρο 5 τρίτη παράγραφος του δημοσιονομικού κανονισμού, αλλά για το οποίο δεν είχαν προβλεφθεί πιστώσεις για το 1979 και δεν έχουν μεταφερθεί πιστώσεις για το οικονομικό έτος 1980.  (3) ΕΕ αριθ. L 356 της 31. 12. 1977, σ. 1.  ΨΗΦΙΣΜΑ  που περιέχει τις παρατηρήσεις επί της αποφάσεως περί χορηγήσεως απαλλαγής για την εκτέλεση του προϋπολογισμού των Ευρωπαϊκών Κοινοτήτων για το οικονομικό έτος 1980  ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,  Α. έχοντας υπόψη το ψήφισμά του της 20ής Απριλίου 1982, με το οποίο ανεβάλλετο η λήψη αποφάσεως για τη χορήγηση απαλλαγής σχετικά με την εκτέλεση του γενικού προϋπολογισμού των Ευρωπαϊκών Κοινοτήτων για το οικονομικό έτος 1980 (1),  Β. επισημαίνοντας τη θετική απάντηση (2) της Επιτροπής για τα θέματα που ανακινήθηκαν από το Κοινοβούλιο και λαμβάνοντας υπόψη τις πολιτικές εγγυήσεις που δόθηκαν από την Επιτροπή κατά τη διάρκεια του περασμένου εξαμήνου,  Γ. έχοντας υπόψη το ψήφισμά του της 16ης Νοεμβρίου 1982 για τη συνέχεια που δόθηκε στις παρατηρήσεις που συνόδευαν την απόφαση απαλλαγής για το 1979,  Δ. πιστεύοντας ότι τα γεγονότα που σχετίζονται με τον τρόπο χειρισμού της Επιτροπής της αποφάσεως του 1980 περί επιβολής εμπάργκο στις πωλήσεις γεωργικών προϊόντων προς την ΕΣΣΔ, όπως θα διατυπωθούν σε μια ξεχωριστή έκθεση της Επιτροπής Ελέγχου του Προϋπολογισμού, προκαλούν σοβαρές ανησυχίες κυρίως σε σχέση με την παράλειψη της Επιτροπής να ενημερώσει εγκαίρως το Κοινοβούλιο επί της μεγάλης διαφοράς που υφίσταται μεταξύ του προτύπου που ακολουθήθηκε για τις πωλήσεις και του προτύπου που είχαν ευχηθεί να εφαρμοσθεί οι πολιτικές αρχές των Ευρωπαϊκών Κοινοτήτων,  Ε. επιμένοντας στην ανάγκη εξασφαλίσεως της πλήρους τηρήσεως των αρχών νομιμότητας, κανονικότητας και αποτελεσματικότητας στη διαχείριση του προϋπολογισμού,  Επισυνάπτει στην απόφασή του περί απαλλαγής για το οικονομικό έτος 1980 τις ακόλουθες παρατηρήσεις, οι οποίες είναι δεσμευτικές για τα εν λόγω θεσμικά όργανα, σύμφωνα με τις διατάξεις του άρθρου 85 του δημοσιονομικού κανονισμού (3), και ζητά γραπτές απαντήσεις εκ μέρους της Επιτροπής έως την 1η Μαΐου 1983,  Ίδιοι πόροι  1. Επισημαίνει ότι το 1980 η Κοινότητα μετά από δωδεκαετή μεταβατική περίοδο απέκτησε πλήρη δημοσιονομική αυτονομία. Καλεί την Επιτροπή να εξασφαλίσει ότι στο μέλλον οι ίδιοι πόροι της Κοινότητας θα είναι εξ ολοκλήρου ανεξάρτητοι από τον προϋπολογισμό κάθε Κράτους μέλους.  2. Υπενθυμίζει ότι το παρόν σύστημα και η λειτουργία δημοσιονομικής αυτονομίας σημαίνει ότι οι ίδιοι πόροι της Κοινότητας είναι απαιτητοί, μόλις καθορισθούν οι εισφορές από τις αρχές των Κρατών μελών, και αυτό το γεγονός θα έπρεπε να καταστεί γνωστό στις εθνικές αρχές. Σημειώνει, από κοινού με την Επιτροπή, ότι η μεταφορά κάθε υπολοίπου στο επόμενο οικονομικό έτος αποτελεί μέρος του συστήματος δημοσιονομικής αυτονομίας και κάθε απομάκρυνση από τη διαδικασία αυτή θα αποτελούσε ένα βήμα προς τα πίσω. Και καλεί, προς το σκοπό αυτό, την Επιτροπή να αναλάβει κάθε δραστηριότητα, προκειμένου να διασφαλισθεί η διατήρηση των ίδιων πόρων και να ενισχυθεί η δημοσιονομική αυτονομία.  Τα προσωρινά δωδεκατημόρια  3. Επισημαίνει ότι η Επιτροπή εφάρμοσε ένα διπλό κανόνα σε σχέση με το σύστημα των προσωρινών δωδεκατημορίων για το 1980. Αποδέχεται επίσης τη διαβεβαίωση που δόθηκε προφορικώς και γραπτώς από την Επιτροπή βάσει της οποίας, στο μέλλον «οι επιθυμίες των εκλεγμένων αντιπροσώπων πρέπει να μπορούν να ασκούν αποφασιστική επιρροή επί των αποφάσεων ως προς τον τρόπο εκτελέσεως του προϋπολογισμού από την Επιτροπή»· ελπίζει ότι οι διαβεβαιώσεις αυτές θα τηρηθούν και ότι θα προωθήσει τις αναγκαίες τροποποιήσεις για το δημοσιονομικό κανονισμό.  Χρηστή διαχείριση των πιστώσεων  4. Θεωρεί ότι η διάθεση πιστώσεων για την κατασκευή γυμναστηρίου στο κτίριο της Επιτροπής Jean Monnet, χωρίς να ενημερωθεί η αρχή επί του προϋπολογισμού, αποτέλεσε μια σοβαρή παράβαση της ορθής δημοσιονομικής λογιστικής διαχειρίσεως. Επαναλαμβάνει επιμόνως ότι θα πρέπει, σε παρόμοιες περιπτώσεις, να χορηγείται προηγουμένως εξουσιοδότηση από την αρχή επί του προϋπολογισμού. Ζητά να επιστηθεί τυπικώς η προσοχή όλων των αρμοδίων των θεσμικών οργάνων που ασκούν καθήκοντα δημοσιονομικού ελέγχου ή που είναι υπεύθυνοι για τη χρησιμοποίηση των κεφαλαίων των Ευρωπαϊκών Κοινοτήτων, στις διατάξεις του δημοσιονομικού κανονισμού σε σχέση με την ορθή και χρηστή διαχείριση των κοινοτικών κεφαλαίων. Πιστεύει ότι είναι απαραίτητο να αναθεωρηθεί εξ ολοκλήρου το σύστημα του δημοσιονομικού ελέγχου των Ευρωπαϊκών Κοινοτήτων. Αναμένει μια πλήρη έκθεση εκ μέρους της Επιτροπής για τον τρόπο με τον οποίο θα έπρεπε να συμπεριλαμβάνονται στους προϋπολογισμούς όλων των θεσμικών οργάνων οι δαπάνες κοινωνικών παροχών για το προσωπικό.  Λογιστικά θέματα  5. Επισημαίνει με ευχαρίστηση ότι οι διαφορές γνώμης μεταξύ Επιτροπής και Ελεγκτικού Συνεδρίου σε θέματα λογαριασμών των Ευρωπαϊκών Κοινοτήτων διευθετούνται προοδευτικά. Συνιστά επιμόνως να επιδιωχθεί μια πρώτη ευρεία λύση και ζητά από τα δυο άλλα θεσμικά όργανα να κρατούν πλήρως και συνεχώς ενήμερο το Κοινοβούλιο ως προς τα θέματα αυτά.  Θέματα έρευνας και επενδύσεων  6. Εκφράζει τη θλίψη του για το ανεπαρκές ποσοστό χρησιμοποιήσεως των πιστώσεων για πολλά κονδύλια του προϋπολογισμού ως προς την έρευνα και τις επενδύσεις. Ζητά από την Επιτροπή να εξασφαλίσει ότι α) οι δαπάνες ανταποκρίνονται στις προτεραιότητες της πολιτικής και β) έχει τηρηθεί το κριτήριο της διαφάνειας στο τμήμα του προϋπολογισμού για την έρευνα.  Θέματα Περιφερειακού Ταμείου  7. Διαπιστώνει ότι το ποσό των μη πραγματοποιηθέντων πιστώσεων αυξήθηκε σημαντικά τα τελευταία έτη. Χαιρετίζει την πρόοδο που συντελέσθηκε κατά το οικονομικό έτος 1980 ως προς τις αναλήψεις υποχρεώσεων και τις πληρωμές πιστώσεων. Εκφράζει τη λύπη του για το γεγονός ότι, λόγω της δύσκολης διαδικασίας εγκρίσεως και καταρτίσεως, δεν πραγματοποιήθηκε κατά το 1980 η έναρξη ορισμένων δραστηριοτήτων του τμήματος εκτός ποσοστώσεων και, συνεπώς, αναμένει μια έκθεση περί ουσιαστικών βελτιώσεων στον τομέα αυτό.  8. Επισημαίνει ότι το σύστημα ποσοστώσεων και η επαναχρησιμοποίηση των αποδεσμευμένων πιστώσεων, όπως αποδεικνύεται από τα ποσά που απομένουν στο τέλος του οικονομικού έτους, δεν λειτουργεί ακόμη ικανοποιητικά, και αναμένει ότι η Επιτροπή θα συνεχίσει να επιφέρει βελτιώσεις στις λειτουργίες του.  Θέματα κοινωνικού τομέα  9. Επικροτεί την πρόθεση της Επιτροπής να προβεί σε μια σειρά προσθέτων αναλύσεων με στόχο την εξασφάλιση πληρέστερων ανταλλαγών πληροφοριών μεταξύ των Κρατών μελών και τη βελτίωση του αποτελέσματος των προγραμμάτων που υποβλήθηκαν για εξασφάλιση συνδρομής εκ μέρους του Ευρωπαϊκού Κοινωνικού Ταμείου και ζητά από την Επιτροπή να υποβάλει έκθεση επί των αποτελεσμάτων έως σήμερα.  10. Επαναλαμβάνει την άποψή του ως προς την ανάγκη ουσιαστικής βελτιώσεως στις διαδικασίες για τον έλεγχο και την εκτίμηση της επιτυχίας και της αποτελεσματικότητας των μέτρων και των προγραμμάτων που χρηματοδοτούνται από το Ευρωπαϊκό Κοινωνικό Ταμείο, παρακινεί την Επιτροπή να εντείνει τις προσπάθειές της προς το σκοπό αυτό και ζητά από αυτή να υποβάλει εκτενή έκθεση επί των εξελίξεων.  11. Εκφράζει τη βαθιά δυσαρέσκειά του για την ανεπάρκεια του Ευρωπαϊκού Κοινωνικού Ταμείου σε σχέση με το συνεχώς διευρυνόμενο αριθμό αιτήσεων που υποβάλλονται προς αυτό, λαμβάνοντας υπόψη τη συνεχώς αυξανόμενη ανεργία, και καταδικάζει την άρνηση του Συμβουλίου να παράσχει επαρκείς δημοσιονομικούς πόρους προς το Ταμείο.  Θέματα ΕΓΤΠΕ, τμήμα Προσανατολισμού  12. Ζητά από την Επιτροπή να καθορίσει από κοινού με τους δικαιούχους, και με βάση την εμπειρία του παρελθόντος, ρεαλιστικές προθεσμίες για την πραγματοποίηση των σχεδίων στα πλαίσια των κανονισμών αριθ. 17/64 και (ΕΟΚ) αριθ. 355/77, και να καθορίσει σαφέστερα τις προτεραιότητες στην επιλογή των σχεδίων.  13. Υπενθυμίζει την επείγουσα ανάγκη να αναθεωρηθεί η οδηγία 72/160/ΕΟΚ. Εκφράζει τη θλίψη του για το γεγονός ότι το Συμβούλιο δεν έλαβε άμεση απόφαση επί των προτάσεων που υποβλήθηκαν από την Επιτροπή (1) και καλεί την Επιτροπή να το κρατεί ενήμερο επί των εξελίξεων.  14. Υπογραμμίζει την ανάγκη για συχνότερες αναθεωρήσεις των μέτρων που λαμβάνονται στον τομέα του ΕΓΤΠΕ, τμήμα Προσανατολισμού, ούτως ώστε τα μέτρα να προσαρμόζονται στις αλλαγές της οικονομικής καταστάσεως και να λαμβάνουν κατ' αυτό τον τρόπο υπόψη τις ανάγκες ως προς την ευελιξία στην εφαρμογή, ιδιαίτερα σε σχέση με την αποκατάσταση της ισορροπίας στις ενισχύσεις, ούτως ώστε να ισχυροποιηθούν οι δομές στις μειονεκτικές περιοχές.  Θέματα ΕΓΤΠΕ, τμήμα Εγγυήσεων  15. Θεωρεί ότι είναι απαραίτητο να εκτιμηθούν από κοινού με το Ελεγκτικό Συνέδριο τα μέτρα του ΕΓΤΠΕ, τμήμα Εγγυήσεων, με στόχο να εντοπισθούν αυτά  - για τα οποία θα ήταν δυνατό να βελτιωθεί η διαχείριση και η εφαρμογή τους·  - στα πλαίσια των οποίων είναι δυνατό να διενεργηθούν απάτες·  - τα οποία δεν εξυπηρετούν χρήσιμους στόχους και θα έπρεπε να καταργηθούν.  Θέματα αποκεντρωμένων οργανισμών  16. Υποστηρίζει ότι οι επιδοτήσεις σε όργανα, κινήσεις και μη κυβερνητικούς οργανισμούς θα πρέπει να υπόκεινται σε ακριβείς κανόνες. Ζητά από την Επιτροπή να σεβασθεί πλήρως τις συστάσεις του Ελεγκτικού Συνεδρίου σε σχέση με τις καταβολές ποσών για τη λειτουργία των οργανισμών αυτών.  17. Λαμβάνει υπόψη τις επιφυλάξεις που διατυπώθηκαν από το Συνέδριο σχετικά με τους λογαριασμούς της κοινής επιχειρήσεως JET, και αναθέτει στην Επιτροπή Ελέγχου του Προϋπολογισμού να υποβάλει έκθεση ως προς τα θέματα που ανακύπτουν.  18. Επιφυλάσσεται να κρίνει τις αλλαγές που πραγματοποιήθηκαν από την Επιτροπή στον τομέα υπηρεσιών επεξεργασίας στοιχείων έως ότου η Επιτροπή Ελέγχου του Προϋπολογισμού λάβει περαιτέρω διευκρινίσεις από το αρμόδιο μέλος της Επιτροπής.  Θέματα λαθρεμπορίου στα αγγλοϊρλανδικά σύνορα  19. Θεωρεί ότι, όσο αποτελεσματικοί και αν είναι οι έλεγχοι, όσο αρμονική και αν είναι η συνεργασία, ποτέ δεν θα εξαλειφθεί το λαθρεμπόριο κατα μήκος των συνόρων όσο υφίστανται τα νομισματικά εξισωτικά ποσά και όσο παραμένουν διαφορετικά επίπεδα επιδοτήσεων στην κατανάλωση· ζητά από την Επιτροπή να επιδιώξει την επίτευξη των αναγκαίων λύσεων, στο βαθμό που αφορά τα Κράτη μέλη.  Θέματα επισιτιστικής βοήθειας  20. Παρατηρεί ότι η Επιτροπή συμφώνησε ευρέως με την ανάλυση του Κοινοβουλίου επί της καταστάσεως σχετικά με την επισιτιστική βοήθεια της Ευρωπαϊκής Κοινότητας και σε σχέση με τις μεταρρυθμίσεις που είναι αναγκαίες στον τομέα αυτό. Θεωρεί ότι είναι απαράδεκτο το γεγονός ότι το Συμβούλιο δεν έχει εγκρίνει τις μεταρρυθμίσεις αυτές. Εκφράζει τη θλίψη του για το γεγονός ότι η Επιτροπή δεν είναι σε θέση να εκτελέσει την πολιτική επισιτιστικής βοήθειας δίχως την παρέμβαση μιας επιτροπής διαχειρίσεως.  Ευρωπαϊκά Ταμεία Αναπτύξεως (ΕΤΑ)  21. Θεωρεί ότι είναι θλιβερό το γεγονός ότι η δημοσιονομική διαχείριση των ΕΤΑ παραμένει ακόμη, εξαιτίας της αδικαιολόγητης αντιθέσεως του Συμβουλίου, εκτός του πεδίου εφαρμογής των αρχών του προϋπολογισμού της Ευρωπαϊκής Κοινότητας, ειδικώς σε σχέση με τη δημοσιονομική αυτονομία, και ότι αυτό έχει αρνητικές συνέπειες στο βαθμό που αφορά τις ενισχύσεις προς τις συνδεδεμένες χώρες και τη χρηστή διαχείριση των πιστώσεων.  Άλλα θέματα  22. Θα εξετάσει περαιτέρω:  - τα θέματα διοικήσεως και προσωπικού,  - τις ατασθαλίες που θίγουν τον προϋπολογισμό της Κοινότητας,  - τις δραστηριότητες συνάψεως και χορηγήσεως δανείων,  - την αξιολόγηση των σχεδίων και της έρευνας που χρηματοδοτούνται από την Κοινότητα στα πλαίσια της βιομηχανικής πολιτικής,  στο πλαίσιο των μελλοντικών εκθέσεων της Επιτροπής Ελέγχου του Προϋπολογισμού.  Συμπέρασμα  23. Εκτιμά ότι η θετική αντίδραση της Επιτροπής στο ψήφισμα του Κοινοβουλίου της 20ής Απριλίου 1982 επιτρέπει μεγαλύτερη πρόοδο σε σχέση με τα σημαντικά θέματα που ανακινούνται στο ψήφισμα αυτό, και τονίζει επίσης την αποτελεσματικότητα και τον πολιτικό χαρακτήρα της διαδικασίας απαλλαγής.  (1) ΕΕ αριθ. C 125 της 17. 5. 1982, σ. 28.  (2) ΕΠ (82) 461 τελικό.  (3) ΕΕ αριθ. L 356 της 31. 12. 1977, σ. 1.  (1) ΕΕ αριθ. C 124 της 17. 5. 1979, σ. 4.


title: Απόφαση (ΕΕ) 2015/2213 του Ευρωπαϊκού Κοινοβουλίου, της 27ης Οκτωβρίου 2015, σχετικά με το κλείσιμο των λογαριασμών της κοινής επιχείρησης ENIAC για το οικονομικό έτος 2013

text:
               1.12.2015

               EL

               Επίσημη Εφημερίδα της Ευρωπαϊκής Ένωσης

               L 314/46

         ΑΠΌΦΑΣΗ (ΕΕ) 2015/2213 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Οκτωβρίου 2015
   σχετικά με το κλείσιμο των λογαριασμών της κοινής επιχείρησης ENIAC για το οικονομικό έτος 2013
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της κοινής επιχείρησης ENIAC για το οικονομικό έτος 2013,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της κοινής επιχείρησης ENIAC για το οικονομικό έτος 2013, συνοδευόμενη από τις απαντήσεις της κοινής επιχείρησης (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2013, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 17ης Φεβρουαρίου 2015, σχετικά με τη χορήγηση απαλλαγής στην κοινή επιχείρηση όσον αφορά την εκτέλεση του προϋπολογισμού για το οικονομικό έτος 2013 (05306/2015 — C8-0049/2015),

               —

               έχοντας υπόψη την απόφασή του της 29ης Απριλίου 2015 (3), με την οποία αναβάλλεται η απόφαση χορήγησης απαλλαγής για το οικονομικό έτος 2013, και τις απαντήσεις του εκτελεστικού διευθυντή της κοινής επιχείρησης ECSEL (πρώην κοινή επιχείρηση ENIAC),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (4),

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 209,

               —

               έχοντας υπόψη τον κανονισμό (ΕΚ) αριθ. 72/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης ENIAC (6),

               —

               έχοντας υπόψη τον κανονισμό (ΕΕ) αριθ. 561/2014 του Συμβουλίου, της 6ης Μαΐου 2014, για τη σύσταση της κοινής επιχείρησης ECSEL (7), και ιδίως το άρθρο 1 παράγραφος 2 και το άρθρο 12,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (8),

               —

               έχοντας υπόψη τον κατ' εξουσιοδότηση κανονισμό (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (9),

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη τη δεύτερη έκθεση της Επιτροπής Ελέγχου του Προϋπολογισμού (A8-0285/2015),

               1.

               εγκρίνει το κλείσιμο των λογαριασμών της κοινής επιχείρησης ENIAC για το οικονομικό έτος 2013·

               2.

               αναθέτει στον πρόεδρό του να διαβιβάσει την παρούσα απόφαση στον εκτελεστικό διευθυντή της κοινής επιχείρησης ECSEL, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 452 της 16.12.2014, σ. 26.

      (2)  ΕΕ C 452 της 16.12.2014, σ. 27.

      (3)  ΕΕ L 255 της 30.9.2015, σ. 424.

      (4)  ΕΕ L 248 της 16.9.2002, σ. 1.

      (5)  ΕΕ L 298 της 26.10.2012, σ. 1.

      (6)  ΕΕ L 30 της 4.2.2008, σ. 21.

      (7)  ΕΕ L 169 της 7.6.2014, σ. 152.

      (8)  ΕΕ L 357 της 31.12.2002, σ. 72.

      (9)  ΕΕ L 38 της 7.2.2014, σ. 2.


title: Απόφαση της Επιτροπής με την οποία δηλώνεται ότι τα μέτρα όπως γνωστοποιήθηκαν από την Σλοβακική Δημοκρατία στο πλαίσιο του προσωρινού μηχανισμού βάσει του παραρτήματος IV.3 της πράξης προσχώρησης, δεν μπορούν να εφαρμόζονται μετά την προσχώρηση — Κρατική ενίσχυση   (Κείμενο που παρουσιάζει ενδιαφέρον για τον ΕΟΧ)

text:
               4.10.2006

               EL

               Επίσημη Εφημερίδα της Ευρωπαϊκής Ένωσης

               C 239/16

         Απόφαση της Επιτροπής με την οποία δηλώνεται ότι τα μέτρα όπως γνωστοποιήθηκαν από την Σλοβακική Δημοκρατία στο πλαίσιο του προσωρινού μηχανισμού βάσει του παραρτήματος IV.3 της πράξης προσχώρησης, δεν μπορούν να εφαρμόζονται μετά την προσχώρηση — Κρατική ενίσχυση
   (2006/C 239/05)
   (Κείμενο που παρουσιάζει ενδιαφέρον για τον ΕΟΧ)
   Ημερομηνία έγκρισης:
   Κράτος μέλος: Σλοβακική Δημοκρατία
   Αριθμός ενίσχυσης: SK 1/04
   Τίτλος: Všeobecná úverová banka, a.s.
   Στόχος: Ενίσχυση υπέρ του τραπεζικού τομέα
   Άλλα στοιχεία: Απόφαση της Επιτροπής με την οποία δηλώνεται ότι τα μέτρα υπέρ της Všeobecná úverová banka, a.s., όπως γνωστοποιήθηκαν από τη Σλοβακική Δημοκρατία στο πλαίσιο του προσωρινού μηχανισμού βάσει του παραρτήματος IV.3 της πράξης προσχώρησης, δεν μπορούν να εφαρμόζονται μετά την προσχώρηση
   Το κείμενο της απόφασης στην (στις) αυθεντική(-ές) γλώσσα(-ες), χωρίς τα εμπιστευτικά στοιχεία, είναι διαθέσιμο στην διεύθυνση:
   http://ec.europa.eu/community_law/state_aids/


title: Απόφαση (ΕΕ) 2016/1848 της Επιτροπής, της 4ης Ιουλίου 2016, σχετικά με το μέτρο SA.40018 (2015/C) (πρώην 2015/NN), το οποίο έθεσε σε εφαρμογή η Ουγγαρία περί της τροποποίησης του 2014 του ουγγρικού τέλους επιθεώρησης όσον αφορά την τροφική αλυσίδα [κοινοποιηθείσα υπό τον αριθμό C(2016) 4056] (Κείμενο που παρουσιάζει ενδιαφέρον για τον ΕΟΧ )

text:
               19.10.2016

               EL

               Επίσημη Εφημερίδα της Ευρωπαϊκής Ένωσης

               L 282/63

         ΑΠΌΦΑΣΗ (ΕΕ) 2016/1848 ΤΗΣ ΕΠΙΤΡΟΠΉΣ
   της 4ης Ιουλίου 2016
   σχετικά με το μέτρο SA.40018 (2015/C) (πρώην 2015/NN), το οποίο έθεσε σε εφαρμογή η Ουγγαρία περί της τροποποίησης του 2014 του ουγγρικού τέλους επιθεώρησης όσον αφορά την τροφική αλυσίδα

         [κοινοποιηθείσα υπό τον αριθμό C(2016) 4056]

   (Το κείμενο στην ουγγρική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις ανωτέρω διατάξεις (1), και λαμβάνοντας υπόψη τις παρατηρήσεις αυτές,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

               (1)

               Η Επιτροπή ενημερώθηκε από άρθρα του Τύπου που δημοσιεύτηκαν τον Δεκέμβριο του 2014 σχετικά με την τροποποίηση του 2014 του ουγγρικού νόμου του 2008 για την τροφική αλυσίδα που διέπει το τέλος επιθεώρησης όσον αφορά την τροφική αλυσίδα. Με επιστολή της 17ης Μαρτίου 2015 η Επιτροπή απέστειλε αίτημα παροχής πληροφοριών στις ουγγρικές αρχές, οι οποίες απάντησαν με την επιστολή της 16ης Απριλίου 2015.

               (2)

               Με επιστολή της 15ης Ιουλίου 2015 η Επιτροπή ενημέρωσε την Ουγγαρία για την απόφασή της να κινήσει τη διαδικασία του άρθρου 108 παράγραφος 2 της Συνθήκης για τη λειτουργία της Ευρωπαϊκής Ένωσης («Συνθήκη») σχετικά με το εν λόγω μέτρο (εφεξής η «απόφαση για την κίνηση της διαδικασίας»). Στην απόφαση για την κίνηση της διαδικασίας η Επιτροπή ζήτησε επίσης την άμεση αναστολή του μέτρου σύμφωνα με το άρθρο 11 παράγραφος 1 του κανονισμού (ΕΚ) αριθ. 659/1999 (2).

               (3)

               Η απόφαση κίνησης της διαδικασίας δημοσιεύτηκε στην Επίσημη Εφημερίδα της Ευρωπαϊκής Ένωσης
                   (3). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με το μέτρο ενίσχυσης.

               (4)

               Η Επιτροπή έλαβε παρατηρήσεις από ένα ενδιαφερόμενο μέρος. Με επιστολή της 13ης Οκτωβρίου 2015, η Επιτροπή διαβίβασε τις παρατηρήσεις στην Ουγγαρία, δίνοντάς της την ευκαιρία να απαντήσει. Η Ουγγαρία δεν απάντησε στις εν λόγω παρατηρήσεις.

         2.   ΑΝΑΛΥΤΙΚΗ ΠΕΡΙΓΡΑΦΗ ΤΟΥ ΜΕΤΡΟΥ

   2.1.   Νόμος του 2008 για την τροφική αλυσίδα για τη θέσπιση τέλους επιθεώρησης όσον αφορά την τροφική αλυσίδα

               (5)

               Οι διατάξεις που είναι εφαρμοστέες στο τέλος επιθεώρησης όσον αφορά την τροφική αλυσίδα καθορίζονται στον νόμο XLVI του 2008 σχετικά με την τροφική αλυσίδα και την επίσημη εποπτεία της (εφεξής «νόμος για την τροφική αλυσίδα») και το διάταγμα αριθ. 40 της 27ης Απριλίου 2012 του υπουργού Αγροτικής Ανάπτυξης σχετικά με τους κανόνες για την πραγματοποίηση δήλωσης σε σχέση με το τέλος επιθεώρησης της τροφικής αλυσίδας και την καταβολή του. Σύμφωνα με τον νόμο για την τροφική αλυσίδα, οι επιχειρήσεις που θεωρούνται φορείς της αλυσίδας τροφίμων πρέπει να καταβάλλουν το τέλος για τον κύκλο εργασιών τους που προέρχεται από ορισμένες δραστηριότητες. Ο νόμος περιλαμβάνει κατάλογο των δραστηριοτήτων (4) για τις οποίες οι εταιρείες είναι υποχρεωμένες να καταβάλλουν το τέλος επιθεώρησης.

               (6)

               Όλες οι επιχειρήσεις (εταιρείες και λοιπά νομικά πρόσωπα, καθώς και φυσικά πρόσωπα που ασκούν τη δραστηριότητά τους με τη μορφή ατομικής επιχείρησης ή κύριου παραγωγού) που λειτουργούν στην Ουγγαρία και είχαν κύκλο εργασιών από τον κατάλογο δραστηριοτήτων κατά το έτος που προηγήθηκε της δήλωσης υπόκεινται στην καταβολή του τέλους επιθεώρησης όσον αφορά την τροφική αλυσίδα. Σκοπός του τέλους επιθεώρησης όσον αφορά την τροφική αλυσίδα είναι η κάλυψη από την εθνική υπηρεσία ασφάλειας της τροφικής αλυσίδας (κρατική υπηρεσία) του κόστους εκτέλεσης των καθηκόντων που σχετίζονται με ορισμένες κανονιστικές και εποπτικές δραστηριότητες της τροφικής αλυσίδας. Το εποπτικό τέλος υπολογίζεται σε ετήσια βάση και το πρόσωπο που υπόκειται σε αυτό υποχρεούται να προβεί σε δήλωση και να το καταβάλλει ανεξάρτητα από το αν έχουν πραγματοποιηθεί συγκεκριμένοι επίσημοι επιτόπιοι έλεγχοι.

               (7)

               Έως τις 31 Δεκεμβρίου 2014, ο κανόνας που θεσπίστηκε με τον νόμο για την τροφική αλυσίδα προέβλεπε ότι όλοι οι φορείς της αλυσίδας τροφίμων καταβάλλουν το τέλος ανεξάρτητα από τον σχετικό κύκλο εργασιών με ενιαίο συντελεστή 0,1 %.

               (8)

               Το εισπραχθέν τέλος επιθεώρησης όσον αφορά την τροφική αλυσίδα χρησιμοποιείται μόνο για τα καθήκοντα που καθορίζονται στη στρατηγική ασφάλειας της τροφικής αλυσίδας και τις δραστηριότητες της αρχής για την τροφική αλυσίδα.

         2.2.   Τροποποίηση του 2014 του νόμου για την τροφική αλυσίδα

               (9)

               Σύμφωνα με την τροποποίηση του 2014 του άρθρου 47/B του νόμου για την τροφική αλυσίδα με τον νόμο LXXIV του 2014 (5) που τέθηκε σε ισχύ την 1η Ιανουαρίου 2015 («τροποποίηση του 2014»), θεσπίστηκαν ειδικοί κανόνες για τον υπολογισμό του τέλους επιθεώρησης που εφαρμόζεται στον κύκλο εργασιών των καταστημάτων πώλησης ειδών ευρείας κατανάλωσης (6) στην ουγγρική αγορά.

               (10)

               Η τροποποίηση του 2014 του νόμου για την τροφική αλυσίδα θεσπίζει ένα προοδευτικό σύστημα τελών για τους φορείς καταστημάτων πώλησης ειδών ευρείας κατανάλωσης (7), με συντελεστές που κυμαίνονται από 0 % έως 6 %. Πιο συγκεκριμένα, οι ακόλουθοι συντελεστές εφαρμόζονται στον κύκλο εργασιών που υπόκειται στο τέλος επιθεώρησης όσον αφορά την τροφική αλυσίδα:

                           —

                           0 % επί του τμήματος του κύκλου εργασιών που δεν υπερβαίνει τα 500 εκατ. HUF (περίπου 1,6 εκατ. ευρώ)·

                           —

                           0,1 % επί του τμήματος του κύκλου εργασιών που υπερβαίνει τα 500 εκατ. HUF αλλά δεν υπερβαίνει τα 50 δισεκατ. HUF (περίπου 160,6 εκατ. ευρώ)·

                           —

                           1 % επί του τμήματος του κύκλου εργασιών που υπερβαίνει τα 50 δισεκατ. HUF αλλά δεν υπερβαίνει τα 100 δισεκατ. HUF (περίπου 321,2 εκατ. ευρώ)·

                           —

                           2 % επί του τμήματος του κύκλου εργασιών που υπερβαίνει τα 100 δισεκατ. HUF αλλά δεν υπερβαίνει τα 150 δισεκατ. HUF (περίπου 481,8 εκατ. ευρώ)·

                           —

                           3 % επί του τμήματος του κύκλου εργασιών που υπερβαίνει τα 150 δισεκατ. HUF αλλά δεν υπερβαίνει τα 200 δισεκατ. HUF (περίπου 642,4 εκατ. ευρώ)·

                           —

                           4 % επί του τμήματος του κύκλου εργασιών που υπερβαίνει τα 200 δισεκατ. HUF αλλά δεν υπερβαίνει τα 250 δισεκατ. HUF (περίπου 803 εκατ. ευρώ)·

                           —

                           5 % επί του τμήματος του κύκλου εργασιών που υπερβαίνει τα 250 δισεκατ. HUF αλλά δεν υπερβαίνει τα 300 δισεκατ. HUF (περίπου 963,5 εκατ. ευρώ)·

                           —

                           6 % επί του τμήματος του κύκλου εργασιών που υπερβαίνει τα 300 δισεκατ. HUF.

               (11)

               Σύμφωνα με την τροποποίηση του 2014 του νόμου για την τροφική αλυσίδα, όλοι οι άλλοι φορείς της αλυσίδας τροφίμων συνεχίζουν να υπόκεινται στο τέλος που υπολογίζεται επί του σχετικού κύκλου εργασιών με ενιαίο συντελεστή 0,1 %.

               (12)

               Ούτε στην τροποποιημένη διάταξη του ουγγρικού νόμου για την τροφική αλυσίδα ούτε στην αιτιολογική έκθεση εξηγούνται οι λόγοι που υπαγόρευσαν τη θέσπιση ειδικών διατάξεων όσον αφορά τους συντελεστές των τελών για καταστήματα πώλησης ειδών ευρείας κατανάλωσης. Επίσης, δεν παρέχεται καμία εξήγηση ούτε όσον αφορά τον προσδιορισμό των διαφόρων κλιμάκων για τους κύκλους εργασιών και των αντίστοιχων συντελεστών των τελών.

               (13)

               Το τέλος υπόκειται σε δήλωση από τους φορείς της αλυσίδας τροφίμων. Το τέλος καταβάλλεται ετησίως σε δύο ίσες δόσεις μέχρι την 31η Ιουλίου και την 31η Ιανουαρίου. Ο νόμος προβλέπει επίσης απλοποιημένες διαδικασίες σε περιπτώσεις που το τέλος είναι μικρότερο των 1 000 HUF (περίπου 3,20 ευρώ). Στην περίπτωση αυτή, το τέλος υπόκειται και πάλι σε δήλωση, ωστόσο δεν χρειάζεται να καταβληθεί.

               (14)

               Επιβάλλεται ποινή καθυστέρησης σε κάθε τέλος επιθεώρησης που δεν έχει καταβληθεί πριν από τη λήξη της προθεσμίας. Μπορεί να επιβληθεί ποινή εάν τα πρόσωπα ή οι οντότητες που υπόκεινται στο τέλος επιθεώρησης όσον αφορά την τροφική αλυσίδα δεν τηρήσουν την υποχρέωση τους να προβούν σε δήλωση ή η δήλωσή τους ήταν καθυστερημένη, ελλιπής ή αναληθής.

         3.   Η ΕΠΙΣΗΜΗ ΔΙΑΔΙΚΑΣΙΑ ΕΡΕΥΝΑΣ

   3.1.   Λόγοι για την κίνηση της επίσημης διαδικασίας έρευνας

               (15)

               Η Επιτροπή κίνησε την επίσημη διαδικασία έρευνας διότι θεώρησε στο στάδιο αυτό ότι η προοδευτική δομή του τέλους (κλίμακες συντελεστών και κύκλου εργασιών) που εισήγαγε η τροποποίηση του 2014 συνιστούσε παράνομη και ασύμβατη κρατική ενίσχυση.

               (16)

               Συγκεκριμένα, η Επιτροπή θεώρησε ότι οι προοδευτικοί συντελεστές που εισήγαγε η τροποποίηση του 2014 κάνουν διάκριση μεταξύ επιχειρήσεων βάσει του κύκλου εργασιών τους και κατ' επέκταση του μεγέθους τους και δίνουν επιλεκτικό πλεονέκτημα σε επιχειρήσεις με χαμηλό κύκλο εργασιών και επομένως σε μικρότερες επιχειρήσεις. Η Ουγγαρία δεν προσκόμισε κανένα στοιχείο που να αποδεικνύει ότι η προοδευτική δομή του τέλους που εφαρμόζεται σε καταστήματα πώλησης ειδών ευρείας κατανάλωσης αντιστοιχεί σε παρόμοια προοδευτική δομή που έχει παρατηρηθεί στις δαπάνες που επωμίζεται η εθνική υπηρεσία ασφάλειας της τροφικής αλυσίδας για την επιθεώρηση των σχετικών καταστημάτων. Η Ουγγαρία συνεπώς δεν έχει αποδείξει ότι το μέτρο δικαιολογείται από τη φύση ή την εν γένει οικονομία του φορολογικού συστήματος. Επομένως, η Επιτροπή θεώρησε ότι το μέτρο συνιστά κρατική ενίσχυση, καθώς όλες οι προϋποθέσεις που θέτει το άρθρο 107 παράγραφος 1 της Συνθήκης φαίνεται να πληρούνται.

               (17)

               Τέλος, η Επιτροπή εξέφρασε αμφιβολίες ως προς το συμβιβάσιμο του μέτρου με την εσωτερική αγορά. Συγκεκριμένα, η Επιτροπή υπενθύμισε ότι δεν μπορεί να θεωρεί συμβιβάσιμο ένα μέτρο κρατικής ενίσχυσης που παραβιάζει άλλους κανόνες του ενωσιακού δικαίου, όπως οι θεμελιώδεις ελευθερίες που εγκαθιδρύονται με τη Συνθήκη ή οι διατάξεις των κανονισμών και των οδηγιών της ΕΕ. Στο στάδιο αυτό, η Επιτροπή δεν μπορούσε να αποκλείσει ότι το μέτρο είχε κατά κύριο λόγο ως στόχο τις ξένες επιχειρήσεις, πράγμα που θα μπορούσε να συνεπάγεται παραβίαση του άρθρου 49 της Συνθήκης που εγκαθιδρύει τη θεμελιώδη ελευθερία της εγκατάστασης και εξέφρασε επίσης αμφιβολίες για το κατά πόσο η διαφοροποίηση στη φορολογική μεταχείριση που επέφερε το μέτρο ήταν αναγκαία και αναλογική προς τον σκοπό της εκπλήρωσης των υποχρεώσεων που καθορίζονται στον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (8).

         3.2.   Τροποποιήσεις της νομικής βάσης του τέλους επιθεώρησης μετά την έναρξη της επίσημης διαδικασίας έρευνας

               (18)

               Στις 27 Οκτωβρίου 2015, η ουγγρική κυβέρνηση υπέβαλε στο ουγγρικό κοινοβούλιο πρόταση νόμου για την τροποποίηση του νόμου XLVI του 2008 σχετικά με την τροφική αλυσίδα και την επίσημη εποπτεία της. Στις 17 Νοεμβρίου 2015, το ουγγρικό κοινοβούλιο ενέκρινε τον νόμο CLXXXII του 2015 για την τροποποίηση του νόμου XLVI του 2008 σχετικά με την τροφική αλυσίδα και την επίσημη εποπτεία της, ο οποίος δημοσιεύθηκε στην Επίσημη Εφημερίδα της κυβέρνησης της Ουγγαρίας (Magyar Közlöny) αριθ. 182/2015 της 26ης Νοεμβρίου 2015. Ο νέος νόμος τέθηκε σε ισχύ την 31η ημέρα μετά την ημερομηνία δημοσίευσής του, δηλαδή στις 27 Δεκεμβρίου 2015.

               (19)

               Η τροποποίηση του Νοεμβρίου του 2015 καταργεί την προοδευτική δομή του τέλους που εισήγαγε η τροποποίηση του 2014 και εισάγει εκ νέου ενιαίο τέλος επιθεώρησης 0,1 % για όλους τους φορείς της αλυσίδας τροφίμων, όπως ίσχυε πριν από την τροποποίηση του 2014.

         3.3.   Παρατηρήσεις της Ουγγαρίας

               (20)

               Η Επιτροπή δεν έλαβε παρατηρήσεις από την Ουγγαρία σε απάντηση προς την απόφαση για την κίνηση της διαδικασίας.

               (21)

               Αντ' αυτού, με επιστολή της 16ης Σεπτεμβρίου 2015 που απευθυνόταν στην αρμόδια Επίτροπο για τον Ανταγωνισμό, η Ουγγαρία απέστειλε πρόταση για τροποποιημένο τέλος επιθεώρησης όσον αφορά την τροφική αλυσίδα στην Επιτροπή. Η πρόταση αυτή προβλέπει την κατάργηση του συντελεστή 0 % και, αντί της προοδευτικής δομής του τέλους με οκτώ συντελεστές (μεταξύ 0 % και 6 %), την εισαγωγή δομής με δύο συντελεστές (0,1 % για φορείς του λιανικού εμπορίου με χαμηλό κύκλο εργασιών και 0,3 % για φορείς του λιανικού εμπορίου με υψηλότερο κύκλο εργασιών).

               (22)

               Με επιστολή της 7ης Οκτωβρίου 2015, οι υπηρεσίες της Επιτροπής ενημέρωσαν την Ουγγαρία ότι παρότι με τη νέα πρόταση μειωνόταν η διαφορά μεταξύ των τελών επιθεώρησης, το προτεινόμενο νέο τέλος θα συνέχιζε να παρουσιάζει προοδευτική δομή, γεγονός προβληματικό από την άποψη των κρατικών ενισχύσεων εάν δεν δικαιολογείται σύμφωνα με τις κατευθυντήριες αρχές της δομής του τέλους επιθεώρησης.

               (23)

               Με επιστολή της 7ης Οκτωβρίου 2015, η Ουγγαρία έστειλε επιπλέον πληροφορίες και δεδομένα με στόχο την αιτιολόγηση της δυαδικής δομής του τέλους επιθεώρησης βάσει του κόστους εποπτείας των μεγαλύτερων παραγόντων της αγοράς και άλλων εμπορικών μονάδων. Συγκεκριμένα, η Ουγγαρία υποστήριξε ότι οι μεγαλύτεροι παράγοντες της αγοράς έχουν πολύπλοκη δομή που απαιτεί πιο σύνθετο έλεγχο και τη δαπάνη πολύ περισσότερων πόρων από την αρχή που διεξάγει τους εν λόγω ελέγχους.

               (24)

               Σε συνέχεια του αιτήματος της Ουγγαρίας για την παροχή παρατηρήσεων επί της πρότασής της που υποβλήθηκε με επιστολή της 16ης Σεπτεμβρίου 2015 και επί των επιπλέον πληροφοριών που παρείχε στην από 7 Οκτωβρίου 2015 επιστολή της, οι υπηρεσίες της Επιτροπής ενημέρωσαν την Ουγγαρία με επιστολή της 17ης Μαρτίου 2016 ότι τα δεδομένα που παρασχέθηκαν δεν αποδεικνύουν ότι το κόστος των ελέγχων ως ποσοστό του κύκλου εργασιών αυξάνεται κατά τον ίδιο τρόπο με τους συντελεστές των τελών. Συγκεκριμένα, οι υπηρεσίες της Επιτροπής επιβεβαίωσαν την άποψή τους ότι τα στοιχεία που υποβλήθηκαν δεν αποδεικνύουν ότι το κόστος των επιθεωρήσεων για εταιρείες που εμπίπτουν στον συντελεστή 0,3 % είναι τρεις φορές υψηλότερο — για κάθε φιορίνι του κύκλου εργασιών που ελέγχεται — από αυτό των επιθεωρήσεων για εταιρείες που εμπίπτουν στον συντελεστή 0,1 %. Επομένως, η προοδευτική δομή δύο τελών θα πρέπει να θεωρηθεί ότι παρέχει επιλεκτικό πλεονέκτημα στις επιχειρήσεις που εμπίπτουν στη χαμηλότερη κλίμακα.

               (25)

               Τελικά, η Ουγγαρία δεν υπέβαλε τη νομοθετική αυτή πρόταση στο ουγγρικό κοινοβούλιο για την τροποποίηση του νόμου XLVI του 2008 σχετικά με την τροφική αλυσίδα και την επίσημη εποπτεία της.

         3.4.   Παρατηρήσεις των ενδιαφερομένων

               (26)

               Η Επιτροπή έλαβε παρατηρήσεις από ένα ενδιαφερόμενο μέρος. Το ενδιαφερόμενο αυτό μέρος δραστηριοποιείται στην ουγγρική αγορά και συμφωνεί με την εκτίμηση της Επιτροπής στην απόφαση για την κίνηση της διαδικασίας. Το ενδιαφερόμενο μέρος υποστηρίζει ότι το μέτρο σχεδιάστηκε ώστε να στοχεύει ειδικά τις ξένες επιχειρήσεις, κάτι που θεωρεί πιθανό λόγω της δομής της ουγγρικής αγοράς λιανικής. Σύμφωνα με το μέρος αυτό, οι ξένες εταιρείες στον τομέα λιανικής στην Ουγγαρία λειτουργούν υποκαταστήματα ή θυγατρικές, γεγονός που αυξάνει το επίπεδο του (ενοποιημένου) κύκλου εργασιών τους. Αντίθετα, οι ουγγρικές επιχειρήσεις είναι οργανωμένες σε σύστημα δικαιόχρησης, με κάθε επιμέρους κατάστημα — ή περιορισμένο αριθμό αυτών — να τελεί υπό την εκμετάλλευση διαφορετικής νομικής οντότητας που δεν αποτελεί τμήμα της επιχειρηματικής οντότητας ή του ομίλου του δικαιοπαρόχου. Σύμφωνα με τις εκτιμήσεις που παρείχε το ενδιαφερόμενο μέρος, μαζί οι ξένοι λιανοπωλητές (όμιλοι επιχειρήσεων) διαθέτουν επί του παρόντος μερίδιο αγοράς περίπου 50 % στην Ουγγαρία, βαρύνονται όμως με περίπου 95 % του όγκου του τέλους επιθεώρησης, ενώ οι Ούγγροι λιανοπωλητές εμπίπτουν σε γενικές γραμμές στις κλίμακες συντελεστών 0 % ή 0,1 % σύμφωνα με το άρθρο 47/Β του νόμου σχετικά με την τροφική αλυσίδα.

               (27)

               Επομένως, οι Ούγγροι λιανοπωλητές τροφίμων, εξαιτίας της οργάνωσής τους με σύστημα δικαιόχρησης, εμπίπτουν αυτομάτως στις χαμηλότερες κλίμακες τελών (υπόκεινται σε συντελεστές 0 % ή 0,1 %), ενώ τα υποκαταστήματα/θυγατρικές ξένων μητρικών εταιρειών εγκατεστημένων στην ΕΕ, οι οποίες δεν είναι οργανωμένες σύμφωνα με σύστημα δικαιόχρησης, επηρεάζονται σε γενικές γραμμές από υψηλά επίπεδα τελών. Για τον λόγο αυτόν, σύμφωνα με το ενδιαφερόμενο μέρος, το τέλος επιθεώρησης όσον αφορά την τροφική αλυσίδα παρέχει επιλεκτικό πλεονέκτημα τόσο στις μικρότερες επιχειρήσεις όσο και σε αυτές που δραστηριοποιούνται στον χώρο του λιανικού εμπορίου, οι οποίες δεν είναι οργανωμένες σε σύστημα υποκαταστημάτων, δηλαδή στις ουγγρικές έναντι των ξένων επιχειρήσεων.

         3.5.   Παρατηρήσεις της Ουγγαρίας σχετικά με τις παρατηρήσεις των ενδιαφερομένων

               (28)

               Η Επιτροπή δεν έχει λάβει απάντηση από την Ουγγαρία σχετικά με τις παρατηρήσεις του μοναδικού ενδιαφερόμενου μέρους, οι οποίες διαβιβάστηκαν σε αυτή με επιστολή της 13ης Οκτωβρίου 2015.

         4.   ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ

               (29)

               Η Επιτροπή περιορίζει την αξιολόγησή της στην παρούσα απόφαση στις διατάξεις της τροποποίησης του 2014 του νόμου σχετικά με την τροφική αλυσίδα και συγκεκριμένα στην τροποποιημένη διάταξη που θεσπίζει προοδευτική δομή του τέλους (κλίμακες συντελεστών και κύκλου εργασιών) που εφαρμόζεται σε καταστήματα πώλησης ειδών ευρείας κατανάλωσης στην Ουγγαρία, κατά τα οριζόμενα στην αιτιολογική σκέψη 10 ανωτέρω.

         4.1.   Ύπαρξη κρατικής ενίσχυσης κατά την έννοια του άρθρου 107 παράγραφος 1 της Συνθήκης

               (30)

               Σύμφωνα με το άρθρο 107 παράγραφος 1 της Συνθήκης, «ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την εσωτερική αγορά, κατά το μέτρο που επηρεάζουν τις μεταξύ των κρατών μελών συναλλαγές, εκτός αν οι Συνθήκες ορίζουν άλλως».

               (31)

               Κατά συνέπεια, για τον χαρακτηρισμό ενός μέτρου ως κρατικής ενίσχυσης κατά την έννοια της διάταξης αυτής πρέπει να πληρούνται σωρευτικά οι ακόλουθες προϋποθέσεις: i) το μέτρο πρέπει να καταλογιστεί στο κράτος και να χρηματοδοτείται από κρατικούς πόρους· ii) πρέπει να παρέχει πλεονέκτημα στον δικαιούχο· iii) αυτό το πλεονέκτημα πρέπει να είναι επιλεκτικό· και iv) το μέτρο πρέπει να νοθεύει ή να απειλεί να νοθεύσει τον ανταγωνισμό και να μπορεί να επηρεάσει τις συναλλαγές μεταξύ κρατών μελών.

         4.1.1.   Κρατικοί πόροι και δυνατότητα καταλογισμού στο κράτος

               (32)

               Για να συνιστά κρατική ενίσχυση, ένα μέτρο πρέπει να χρηματοδοτείται από κρατικούς πόρους και να καταλογίζεται σε ένα κράτος μέλος.

               (33)

               Εφόσον το μέτρο είναι απόρροια νόμου του ουγγρικού κοινοβουλίου, μπορεί σαφώς να καταλογιστεί στο ουγγρικό κράτος. Το επιχείρημα της Ουγγαρίας ότι, με δεδομένο ότι η νομική βάση του τέλους είναι ο κανονισμός (ΕΚ) αριθ. 882/2004, το τέλος δεν μπορεί να καταλογιστεί στο ουγγρικό κράτος, δεν μπορεί να γίνει δεκτό.

               (34)

               Τα δικαστήρια της Ένωσης έχουν αποφανθεί ότι η φοροαπαλλαγή που θεσπίζεται από ένα κράτος μέλος σε εφαρμογή μιας οδηγίας της Ένωσης σύμφωνα με τις υποχρεώσεις του εκ της Συνθήκης, δεν καταλογίζεται στο κράτος μέλος αυτό αλλά απορρέει από νομοθετική πράξη της Ένωσης και συνεπώς δεν συνιστά κρατική ενίσχυση (9). Ωστόσο, ο κανονισμός (ΕΚ) αριθ. 882/2004 ορίζει γενικές υποχρεώσεις για τα κράτη μέλη και δεν τους επιβάλλει την υποχρέωση θέσπισης προοδευτικών τελών βάσει του κύκλου εργασιών για την πραγματοποίηση ελέγχων, επομένως δεν μπορεί να υποστηριχθεί ότι η τροποποίηση του 2014 απορρέει από νομοθετική πράξη της Ένωσης. Το άρθρο 26 του κανονισμού (ΕΚ) αριθ. 882/2004 ορίζει ότι «τα κράτη μέλη εξασφαλίζουν ότι επαρκείς οικονομικοί πόροι είναι διαθέσιμοι για την παροχή του απαραίτητου προσωπικού και άλλων πόρων για τη διεξαγωγή των επισήμων ελέγχων, με όλα τα μέσα που κρίνονται ενδεδειγμένα, συμπεριλαμβανομένης της γενικής φορολόγησης ή της καθιέρωσης τελών ή επιβαρύνσεων». Σύμφωνα με το άρθρο 27 παράγραφος 1, «τα κράτη μέλη μπορούν να εισπράττουν τέλη ή επιβαρύνσεις για την κάλυψη του κόστους των επισήμων ελέγχων». Επομένως, αποτελεί ευθύνη του κάθε κράτους μέλους να καθορίσει το ποσό των τελών εντός των ορίων της προαναφερθείσας νομοθεσίας και συγκεκριμένα σύμφωνα με το άρθρο 27 αυτής. Κάθε επιλογή που πραγματοποιείται στο πλαίσιο αυτό καταλογίζεται επομένως στο ουγγρικό κράτος.

               (35)

               Σε ό,τι αφορά τη χρηματοδότηση του μέτρου μέσω κρατικών πόρων, όταν το αποτέλεσμα ενός μέτρου είναι ότι το κράτος δεν εισπράττει έσοδα τα οποία θα έπρεπε να εισπράξει υπό κανονικές συνθήκες από μια επιχείρηση, πληρούται και αυτή η προϋπόθεση (10). Στην παρούσα περίπτωση, το ουγγρικό κράτος παραιτείται από πόρους που υπό άλλες συνθήκες θα έπρεπε να συλλέξει από τους φορείς καταστημάτων πώλησης ειδών ευρείας κατανάλωσης με χαμηλότερο επίπεδο κύκλου εργασιών (και επομένως μικρότερες επιχειρήσεις), εάν αυτοί είχαν υπαχθεί στο ίδιο τέλος επιθεώρησης με τους φορείς καταστημάτων πώλησης ειδών ευρείας κατανάλωσης με υψηλό επίπεδο κύκλου εργασιών.

         4.1.2.   Κριτήριο παροχής πλεονεκτήματος

               (36)

               Σύμφωνα με τη νομολογία των δικαστηρίων της Ένωσης, η έννοια της ενίσχυσης δεν καλύπτει μόνον θετικές παροχές, αλλά και παρεμβάσεις οι οποίες υπό διάφορες μορφές ελαφρύνουν τις επιβαρύνσεις που κανονικώς βαρύνουν τον προϋπολογισμό μιας επιχείρησης (11). Παρότι ένα μέτρο που συνεπάγεται μείωση φόρου ή εισφοράς δεν περιλαμβάνει τη θετική μεταβίβαση κρατικών πόρων, παρέχει πλεονέκτημα διότι περιάγει τις επιχειρήσεις στις οποίες έχει εφαρμογή σε ευνοϊκότερη οικονομική κατάσταση σε σχέση με τους λοιπούς φορολογουμένους και έχει ως συνέπεια την απώλεια εσόδων για το κράτος (12). Πλεονέκτημα μπορεί να χορηγηθεί μέσω διαφορετικών ειδών μειώσεων στη φορολογική επιβάρυνση μιας εταιρείας και, συγκεκριμένα, μέσω της μείωσης του εφαρμοστέου συντελεστή φόρου, της φορολογητέας βάσης ή του ποσού του οφειλόμενου φόρου (13).

               (37)

               Η τροποποίηση του 2014 του νόμου σχετικά με την τροφική αλυσίδα θεσπίζει μια προοδευτική δομή του τέλους που έχει εφαρμογή στους φορείς καταστημάτων πώλησης ειδών ευρείας κατανάλωσης ανάλογα με την κλίμακα στην οποία εμπίπτει ο κύκλος εργασιών των εν λόγω επιχειρήσεων. Ο προοδευτικός χαρακτήρας των τελών αυτών έχει ως αποτέλεσμα το μέσο ποσοστό του τέλους που επιβάλλεται επί του κύκλου εργασιών ενός καταστήματος να αυξάνεται όταν αυξάνεται ο κύκλος εργασιών και αγγίζει την επόμενη ανώτερη κλίμακα. Κατά συνέπεια, οι επιχειρήσεις με χαμηλό κύκλο εργασιών (μικρότερες επιχειρήσεις) υπόκεινται στο τέλος με σημαντικά χαμηλότερο μέσο συντελεστή από ό,τι οι επιχειρήσεις με υψηλό κύκλο εργασιών (μεγαλύτερες επιχειρήσεις). Το γεγονός ότι οι επιχειρήσεις με χαμηλό κύκλο εργασιών υπόκεινται στο τέλος με αυτόν τον σημαντικά χαμηλότερο μέσο συντελεστή, ελαφρύνει τις επιβαρύνσεις με τις οποίες βαρύνονται σε σχέση με επιχειρήσεις με υψηλό κύκλο εργασιών και συνεπώς συνιστά πλεονέκτημα προς όφελος των μικρότερων επιχειρήσεων σε σχέση με τις μεγαλύτερες επιχειρήσεις για τους σκοπούς του άρθρου 107 παράγραφος 1 της Συνθήκης.

         4.1.3.   Επιλεκτικότητα

               (38)

               Ένα μέτρο θεωρείται επιλεκτικό αν ευνοεί ορισμένες επιχειρήσεις ή ορισμένους κλάδους παραγωγής κατά την έννοια του άρθρου 107 παράγραφος 1 της Συνθήκης.

               (39)

               Για τα δημοσιονομικά μέτρα, το Δικαστήριο της Ευρωπαϊκής Ένωσης έχει αποφανθεί ότι η επιλεκτικότητα των μέτρων θα πρέπει κατά κανόνα να αξιολογείται με την πραγματοποίηση μιας ανάλυσης σε τρία στάδια (14). Αρχικά, προσδιορίζεται το κοινό ή κανονικό φορολογικό καθεστώς που είναι εφαρμοστέο στο κράτος μέλος: το «σύστημα αναφοράς». Δεύτερον, θα πρέπει να προσδιορίζεται κατά πόσον ένα συγκεκριμένο μέτρο αποτελεί παρέκκλιση από το εν λόγω σύστημα στο μέτρο που διαφοροποιεί τους οικονομικούς φορείς οι οποίοι, υπό το πρίσμα των στόχων που είναι συμφυείς με το σύστημα, βρίσκονται σε συγκρίσιμη πραγματική και νομική κατάσταση. Εάν το υπό ανάλυση μέτρο δεν συνιστά παρέκκλιση από το σύστημα αναφοράς, δεν είναι επιλεκτικό. Ωστόσο, εάν αποτελεί παρέκκλιση (και ως εκ τούτου είναι εκ πρώτης όψεως επιλεκτικό), θα πρέπει να διαπιστωθεί κατά το τρίτο στάδιο της ανάλυσης κατά πόσον η παρέκκλιση δικαιολογείται από τη φύση ή από την εν γένει οικονομία του φορολογικού συστήματος (αναφοράς) (15). Εάν ένα εκ πρώτης όψεως επιλεκτικό μέτρο δικαιολογείται από τη φύση ή από την εν γένει οικονομία του συστήματος, δεν θα θεωρείται επιλεκτικό και, συνεπώς, δεν θα εμπίπτει στο πεδίο εφαρμογής του άρθρου 107 παράγραφος 1 της Συνθήκης.

         α)   Σύστημα αναφοράς

               (40)

               Στην παρούσα περίπτωση, η Επιτροπή θεωρεί ως σύστημα αναφοράς το τέλος επιθεώρησης που επιβάλλεται σε επιχειρήσεις της τροφικής αλυσίδας που δραστηριοποιούνται στην Ουγγαρία (16). Η Επιτροπή δεν θεωρεί ότι η προοδευτική δομή του τέλους που εισήγαγε η τροποποίηση του 2014 μπορεί να αποτελέσει τμήμα του εν λόγω συστήματος αναφοράς.

               (41)

               Όπως απεφάνθη το Δικαστήριο της Ευρωπαϊκής Ένωσης (17), δεν επαρκεί πάντα ο περιορισμός της ανάλυσης της επιλεκτικότητας στο κατά πόσο το μέτρο παρεκκλίνει του συστήματος αναφοράς, όπως ορίζεται από το κράτος μέλος. Είναι επίσης αναγκαίο να εκτιμηθεί κατά πόσον τα όρια του εν λόγω συστήματος έχουν σχεδιαστεί από το κράτος μέλος κατά τρόπο συνεπή ή, αντίθετα, κατά τρόπο σαφώς αυθαίρετο ή μεροληπτικό, ούτως ώστε να ευνοούν ορισμένες επιχειρήσεις έναντι άλλων. Διαφορετικά, αντί να ορίζει γενικούς κανόνες που έχουν εφαρμογή σε όλες τις επιχειρήσεις και από τους οποίους υφίσταται παρέκκλιση για ορισμένες επιχειρήσεις, το κράτος μέλος θα μπορούσε να επιτύχει το ίδιο αποτέλεσμα, παρακάμπτοντας τους κανόνες περί κρατικών ενισχύσεων και προσαρμόζοντας και συνδυάζοντάς τους κατά τρόπο τέτοιο που η ίδια η εφαρμογή τους να έχει ως αποτέλεσμα διαφορετική επιβάρυνση για διαφορετικές επιχειρήσεις (18). Είναι ιδιαίτερα σημαντικό να υπενθυμιστεί στο πλαίσιο αυτό ότι σύμφωνα με πάγια νομολογία του Δικαστηρίου το άρθρο 107 παράγραφος 1 της Συνθήκης δεν εισάγει διάκριση μεταξύ των μέτρων κρατικής ενίσχυσης ως προς τα αίτια ή τους στόχους τους, αλλά τα ορίζει σε συνάρτηση με τα αποτελέσματά τους και επομένως ανεξαρτήτως των χρησιμοποιούμενων τεχνικών (19).

               (42)

               Λαμβάνοντας υπόψη ότι η εφαρμογή ενός ενιαίου τέλους στον κύκλο εργασιών των φορέων της αλυσίδας τροφίμων αποτελεί κατάλληλο τρόπο κάλυψης των δαπανών που βαρύνουν το κράτος για τις δραστηριότητες επιθεώρησης σύμφωνα με τον κανονισμό (ΕΚ) αριθ. 882/2004, η προοδευτική δομή του τέλους που εισήγαγε η τροποποίηση του 2014 του νόμου σχετικά με την τροφική αλυσίδα φαίνεται να έχει σχεδιαστεί σκόπιμα από την Ουγγαρία για να ευνοηθούν ορισμένες επιχειρήσεις έναντι άλλων. Πριν από την τροποποίηση του 2014, όλοι οι φορείς της αλυσίδας τροφίμων, συμπεριλαμβανομένων των καταστημάτων πώλησης ειδών ευρείας κατανάλωσης, έπρεπε να καταβάλλουν το τέλος για τον κύκλο εργασιών τους με ενιαίο συντελεστή 0,1 %. Σύμφωνα με την προοδευτική δομή του τέλους που εισήγαγε η τροποποίηση του 2014, οι φορείς καταστημάτων πώλησης ειδών ευρείας κατανάλωσης υπόκεινται δυνητικά σε μια σειρά οκτώ διαφορετικών συντελεστών τελών που ξεκινούν από 0 % και αυξάνονται προοδευτικά έως 6 %, ανάλογα με την κλίμακα στην οποία εμπίπτει ο κύκλος εργασιών τους. Επομένως, ως αποτέλεσμα της τροποποίησης του 2014, στις επιχειρήσεις που υπόκεινται στο τέλος ανεξάρτητα από τη φύση των δραστηριοτήτων τους (του κατά πόσο δηλαδή πρόκειται για καταστήματα πώλησης ειδών ευρείας κατανάλωσης) και του επιπέδου του κύκλου εργασιών τους (του κατά πόσο δηλαδή υπερβαίνει τα όρια που προβλέπει η εν λόγω τροποποίηση), εφαρμόζεται διαφορετικός μέσος φορολογικός συντελεστής.

               (43)

               Επειδή κάθε εταιρεία φορολογείται με διαφορετικό συντελεστή, η Επιτροπή δεν μπορεί να προσδιορίσει έναν μοναδικό συντελεστή αναφοράς στα τέλη όπως τροποποιήθηκαν το 2014. Η Ουγγαρία επίσης δεν παρουσίασε συγκεκριμένο συντελεστή ως συντελεστή αναφοράς ή ως «κανονικό» συντελεστή και δεν εξήγησε γιατί η συνδρομή εξαιρετικών περιστάσεων για τους φορείς καταστημάτων πώλησης ειδών ευρείας κατανάλωσης με υψηλό επίπεδο κύκλου εργασιών θα μπορούσε να δικαιολογήσει τον υψηλότερο συντελεστή, ούτε γιατί θα πρέπει να εφαρμόζονται χαμηλότεροι συντελεστές σε ορισμένες κατηγορίες φορέων ή σε φορείς καταστημάτων πώλησης ειδών ευρείας κατανάλωσης με χαμηλότερα επίπεδα κύκλων εργασιών.

               (44)

               Το αποτέλεσμα της τροποποίησης του 2014 είναι επομένως ότι διαφορετικές επιχειρήσεις υπόκεινται σε διαφορετικά επίπεδα φορολογίας (που εκφράζεται ως ποσοστό του συνολικού ετήσιου κύκλου εργασιών τους) ανάλογα με τις δραστηριότητές τους και, καθώς το ποσό του κύκλου εργασιών που επιτυγχάνει μια επιχείρηση σχετίζεται σε ορισμένο βαθμό με το μέγεθος της εν λόγω επιχείρησης, με το μέγεθός τους. Ωστόσο, σκοπός του τέλους επιθεώρησης για τα τρόφιμα είναι η χρηματοδότηση υγειονομικών ελέγχων και ελέγχων για την ασφάλεια των τροφίμων καθώς αυτά διέρχονται μέσω της τροφικής αλυσίδας και η προοδευτική δομή του τέλους, με συντελεστές που κυμαίνονται μεταξύ 0 % και 6 %, δεν αποτυπώνει τη σχέση μεταξύ του κόστους των επιθεωρήσεων στις εγκαταστάσεις των επιχειρήσεων που καλύπτονται από το μέτρο και του κύκλου εργασιών τους.

               (45)

               Ενόψει του σκοπού αυτού, η Επιτροπή θεωρεί ότι όλοι οι φορείς της αλυσίδας τροφίμων γενικά, και όλοι οι φορείς καταστημάτων πώλησης ειδών ευρείας κατανάλωσης ειδικά, τελούν σε μια συγκρίσιμη νομική και πραγματική κατάσταση, ανεξάρτητα από τις δραστηριότητές τους ή το επίπεδο του κύκλου εργασιών τους, και ότι η Ουγγαρία δεν έχει παρουσιάσει πειστική αιτιολόγηση της διάκρισης μεταξύ αυτών των ειδών επιχειρήσεων κατά την είσπραξη του τέλους επιθεώρησης όσον αφορά την τροφική αλυσίδα. Η Επιτροπή επικαλείται συναφώς τις αιτιολογικές σκέψεις 52 έως 57 παρακάτω. Επομένως, η Ουγγαρία σχεδίασε σκόπιμα το τέλος επιθεώρησης όσον αφορά την τροφική αλυσίδα κατά τρόπο τέτοιο ώστε να ευνοούνται αυθαίρετα ορισμένες επιχειρήσεις, δηλαδή οι φορείς καταστημάτων πώλησης ειδών ευρείας κατανάλωσης με χαμηλότερο επίπεδο κύκλου εργασιών (μικρότερες δηλαδή επιχειρήσεις) και να λαμβάνουν δυσμενή μεταχείριση άλλες, μεγαλύτερες επιχειρήσεις, οι οποίες μάλιστα είναι συνήθως ξένες (20).

               (46)

               Το σύστημα αναφοράς είναι επομένως εξ υπαρχής επιλεκτικό κατά τρόπο που δεν δικαιολογείται ενόψει το σκοπού του τέλους επιθεώρησης για τα τρόφιμα, ο οποίος είναι η χρηματοδότηση υγειονομικών ελέγχων και ελέγχων για την ασφάλεια των τροφίμων καθώς αυτά διέρχονται μέσω της τροφικής αλυσίδας. Επομένως, το κατάλληλο σύστημα αναφοράς στην παρούσα υπόθεση είναι η επιβολή τέλους επιθεώρησης στις επιχειρήσεις της τροφικής αλυσίδας που δραστηριοποιούνται στην Ουγγαρία σύμφωνα με τον κύκλο εργασιών τους, χωρίς η προοδευτική δομή του τέλους να αποτελεί τμήμα του συστήματος αυτού.

         β)   Παρέκκλιση από το σύστημα αναφοράς

               (47)

               Σε δεύτερη φάση, είναι απαραίτητο να προσδιοριστεί κατά πόσο το μέτρο παρεκκλίνει από το σύστημα αναφοράς υπέρ ορισμένων επιχειρήσεων που βρίσκονται στην ίδια πραγματική και νομική κατάσταση, υπό το πρίσμα του στόχου που είναι συμφυής με το σύστημα αναφοράς.

               (48)

               Όπως αναλύεται στην αιτιολογική σκέψη 44, ο συμφυής στόχος του τέλους επιθεώρησης για τα τρόφιμα είναι η χρηματοδότηση υγειονομικών ελέγχων και ελέγχων για την ασφάλεια των τροφίμων καθώς αυτά διέρχονται μέσω της τροφικής αλυσίδας στην Ουγγαρία. Όπως εξηγείται περαιτέρω στην εν λόγω αιτιολογική σκέψη, όλοι οι φορείς της αλυσίδας τροφίμων γενικά, και όλοι οι φορείς καταστημάτων πώλησης ειδών ευρείας κατανάλωσης ειδικά, θα πρέπει να θεωρείται ότι βρίσκονται σε συγκρίσιμη πραγματική και νομική κατάσταση, υπό το πρίσμα του στόχου αυτού, ανεξάρτητα από τις δραστηριότητές τους ή το επίπεδο του κύκλου εργασιών τους.

               (49)

               Όπως αναλύεται στην αιτιολογική σκέψη 37, η προοδευτική δομή του τέλους, η οποία σύμφωνα με την τροποποίηση του 2014 έχει εφαρμογή μόνο στους φορείς καταστημάτων πώλησης ειδών ευρείας κατανάλωσης, έχει ως αποτέλεσμα οι επιχειρήσεις με υψηλά επίπεδα κύκλου εργασιών να υπόκεινται τόσο σε σημαντικά υψηλότερα οριακά τέλη επιθεώρησης όσο και σε ουσιαστικά υψηλότερους μέσους συντελεστές τέλους επιθεώρησης σε σύγκριση με τους φορείς καταστημάτων με χαμηλά επίπεδα κύκλου εργασιών και άλλους φορείς της αλυσίδας τροφίμων. Με άλλα λόγια, η προοδευτική δομή του τέλους που εισήγαγε η τροποποίηση του 2014 διαφοροποιεί επιχειρήσεις που βρίσκονται σε συγκρίσιμη πραγματική και νομική κατάσταση σε ό,τι αφορά τον στόχο του τέλους επιθεώρησης για τα τρόφιμα σύμφωνα με τις δραστηριότητες και το μέγεθός τους.

               (50)

               Η Επιτροπή σημειώνει συγκεκριμένα ότι οι συντελεστές των τελών που ορίζει η τροποποίηση του 2014 του νόμου σχετικά με την τροφική αλυσίδα και οι κλίμακες στις οποίες έχουν εφαρμογή έχουν ως αποτέλεσμα την αύξηση του τέλους για επιχειρήσεις που υπόκεινται στο τέλος ανάλογα με τον κύκλο εργασιών τους από ορισμένες δραστηριότητες και, κατ' επέκταση, το μέγεθός τους. Ο οριακός συντελεστής του τέλους είναι 0,1 % για επιχειρήσεις που έχουν κύκλο εργασιών υψηλότερο των 500 εκατ. HUF, αλλά όχι υψηλότερο των 50 δισεκατ. HUF. Ο οριακός συντελεστής του τέλους πολλαπλασιάζεται επί 60 για να φτάσει το 6 % για επιχειρήσεις πώλησης ειδών ευρείας κατανάλωσης που έχουν κύκλο εργασιών που υπερβαίνει τα 300 δισεκατ. HUF. Συνέπεια της εν λόγω αύξησης του οριακού συντελεστή του τέλους είναι ότι για ένα κατάστημα με κύκλο εργασιών στην ανώτερη κλίμακα, το μέσο επίπεδο του τέλους είναι σημαντικά υψηλότερο από αυτό που ισχύει για επιχειρήσεις με χαμηλότερα επίπεδα κύκλου εργασιών (μικρότερες, επομένως, επιχειρήσεις).

               (51)

               Επομένως, η προοδευτική δομή του συντελεστή που εισήγαγε η τροποποίηση του 2014 παρεκκλίνει από το σύστημα αναφοράς που συνίσταται στην επιβολή τέλους επιθεώρησης σε επιχειρήσεις της τροφικής αλυσίδας που δραστηριοποιούνται στην Ουγγαρία υπέρ φορέων καταστημάτων πώλησης ειδών ευρείας κατανάλωσης με χαμηλότερο επίπεδο κύκλου εργασιών (μικρότερες, επομένως, επιχειρήσεις). Η Επιτροπή θεωρεί επομένως ότι το επίμαχο μέτρο είναι εκ πρώτης όψεως επιλεκτικό.

         γ)   Αιτιολόγηση

               (52)

               Ένα μέτρο που παρεκκλίνει από το σύστημα αναφοράς δεν είναι επιλεκτικό εάν αυτό δικαιολογείται από τη φύση ή την οικονομία του συστήματος αυτού. Αυτό ισχύει σε περιπτώσεις όπου η επιλεκτική μεταχείριση είναι το αποτέλεσμα των εγγενών μηχανισμών που απαιτούνται για τη λειτουργία και την αποτελεσματικότητα του συστήματος (21). Για τον σκοπό αυτό, τα κράτη μέλη δεν μπορούν να επικαλεστούν στόχους εξωτερικής πολιτικής —όπως τους στόχους της περιφερειακής, περιβαλλοντικής ή βιομηχανικής πολιτικής— για να δικαιολογήσουν τη διαφορετική μεταχείριση των επιχειρήσεων που τελούν υπό ορισμένο καθεστώς. Η παροχή αιτιολογίας εναπόκειται στο κράτος μέλος, δηλαδή στις ουγγρικές αρχές.

               (53)

               Οι ουγγρικές αρχές υποστήριξαν ότι σκοπός της διαφοροποίησης είναι να εξασφαλιστεί η μεγαλύτερη αναλογικότητα του συντελεστή του τέλους επιθεώρησης προς τους πόρους της αρχής οι οποίοι είναι απαραίτητοι για την επιθεώρηση σημαντικών φορέων της αγοράς (π.χ. πιστοποιητικά, χρόνος που απαιτείται για την επιθεώρηση με ΤΠ και συστήματα διασφάλισης της ποιότητας, αριθμός εταιρικών εγκαταστάσεων, χρήση εμπειρογνωμόνων και έξοδα μηχανοκίνητων οχημάτων). Κατά την άποψη των ουγγρικών αρχών, οι φορείς της αλυσίδας τροφίμων που έχουν μεγαλύτερους κύκλους εργασιών ή που παρουσιάζουν υψηλότερο κίνδυνο λόγω του μεγαλύτερου αριθμού καταναλωτών με τους οποίους συναλλάσσονται, πρέπει να συνεισφέρουν περισσότερα στη χρηματοδότηση των ελέγχων της τροφικής αλυσίδας.

               (54)

               Η Επιτροπή θεωρεί ότι τα προοδευτικά τέλη βάσει του κύκλου εργασιών μπορούν να δικαιολογηθούν μόνον εάν ο ειδικός σκοπός που επιδιώκεται από τα τέλη απαιτεί προοδευτικούς συντελεστές, δηλαδή εάν το κόστος το οποίο υποτίθεται ότι καλύπτει το τέλος, ή οι αρνητικές εξωτερικότητες που υποτίθεται ότι αντιμετωπίζονται με τα τέλη, αυξάνονται επίσης —και αυξάνονται σε βαθμό που υπερβαίνει τα κατ' αναλογία ποσοστά (22) — σε σχέση με τον κύκλο εργασιών. Καθώς σκοπός του τέλους εποπτείας αλυσίδων λιανικής πώλησης υποτίθεται ότι είναι η χρηματοδότηση υγειονομικών ελέγχων και ελέγχων για την ασφάλεια των τροφίμων καθώς αυτά διέρχονται μέσω της τροφικής αλυσίδας, η Επιτροπή δεν διαπίστωσε γιατί θα πρέπει το κόστος των εν λόγω ελέγχων να αυξηθεί σε βαθμό που υπερβαίνει τα κατ' αναλογία ποσοστά σε σχέση με τον κύκλο εργασιών των μεγαλύτερων επιχειρήσεων.

               (55)

               Για παράδειγμα, η Ουγγαρία δεν παρείχε αποδεικτικά στοιχεία που να εξηγούν τους λόγους για τους οποίους ο φορέας ενός καταστήματος λιανικών πωλήσεων με σημαντικά επίπεδα κύκλου εργασιών ο οποίος πωλεί, π.χ. ένα πακέτο ζάχαρη, θα αποτελούσε 60 φορές μεγαλύτερο κίνδυνο ή θα απαιτούσε ελέγχους 60 φορές πιο δαπανηρούς σε σύγκριση με τον φορέα ενός μικρού σούπερ μάρκετ με χαμηλό κύκλο εργασιών το οποίο πωλεί το ίδιο πακέτο ζάχαρης. Πράγματι, παρότι ο κύκλος εργασιών που προκύπτει από την πώληση του εν λόγω πακέτου ζάχαρης είναι ίδιος και για τις δυο επιχειρήσεις, το οφειλόμενο τέλος για κάθε φιορίνι του κύκλου εργασιών που προκύπτει από την πώληση του πακέτου είναι 60 φορές μικρότερο για τον φορέα του μικρού σούπερ μάρκετ.

               (56)

               Η Επιτροπή παρατηρεί επιπλέον ότι η προβαλλόμενη από την Ουγγαρία αιτιολογία ότι οι φορείς της αλυσίδας τροφίμων με μεγαλύτερους κύκλους εργασιών θα πρέπει να συμβάλλουν περισσότερο στη χρηματοδότηση των ελέγχων της τροφικής αλυσίδας υποδαυλίζεται από το γεγονός ότι ένα κατάστημα πώλησης ειδών ευρείας κατανάλωσης που παράγει υψηλό επίπεδο κύκλου εργασιών θα υπόκειται σε υψηλότερους συντελεστές για τον εν λόγω κύκλο εργασιών από ό,τι φορείς της αλυσίδας τροφίμων πέραν των επιχειρήσεων πώλησης ειδών ευρείας κατανάλωσης που παράγουν το ίδιο επίπεδο κύκλου εργασιών αλλά συνεχίζουν να υπόκεινται σε ενιαίο τέλος 0,1 %.

               (57)

               Ως εκ τούτου, η Επιτροπή δεν θεωρεί ότι το μέτρο δικαιολογείται από τη φύση ή την εν γένει οικονομία του συστήματος αναφοράς. Συνεπώς το μέτρο θα πρέπει να θεωρηθεί ότι παρέχει επιλεκτικό πλεονέκτημα σε επιχειρήσεις που εκμεταλλεύονται καταστήματα πώλησης ειδών ευρείας κατανάλωσης με χαμηλότερο επίπεδο κύκλου εργασιών (μικρότερες, επομένως, επιχειρήσεις).

         4.1.4.   Νόθευση του ανταγωνισμού και επηρεασμός των ενδοενωσιακών συναλλαγών

               (58)

               Σύμφωνα με το άρθρο 107 παράγραφος 1 της Συνθήκης, ένα μέτρο πρέπει να νοθεύει ή να απειλεί να νοθεύσει τον ανταγωνισμό και να επηρεάζει τις συναλλαγές στο εσωτερικό της Ένωσης για να συνιστά κρατική ενίσχυση. Το μέτρο έχει εφαρμογή σε επιχειρήσεις των οποίων ο κύκλος εργασιών προέρχεται από ορισμένες δραστηριότητες που σχετίζονται με την τροφική αλυσίδα και που πωλούν είδη ευρείας κατανάλωσης στην ουγγρική αγορά, συμπεριλαμβανομένων φορέων από άλλα κράτη μέλη. Η αγορά που εξυπηρετείται από επιχειρήσεις που πωλούν είδη ευρείας κατανάλωσης χαρακτηρίζεται — τόσο στην Ουγγαρία όσο και σε άλλα κράτη μέλη — από την παρουσία φορέων από άλλα κράτη μέλη που δραστηριοποιούνται ή θα μπορούσαν να αναπτύξουν τις δραστηριότητές τους σε διεθνή κλίμακα. Ο προοδευτικός χαρακτήρας του τέλους του κύκλου εργασιών μπορεί να ευνοεί σημαντικά ορισμένους από τους εν λόγω φορείς, σε βάρος άλλων και να ενισχύει τη θέση τους τόσο στην ουγγρική όσο και στην ευρύτερη ευρωπαϊκή αγορά. Κατά συνέπεια, το μέτρο επηρεάζει την ανταγωνιστική κατάσταση επιχειρήσεων που υπόκεινται στο προοδευτικό τέλος, νοθεύει ή απειλεί να νοθεύσει τον ανταγωνισμό και επηρεάζει τις συναλλαγές στο εσωτερικό της Ένωσης.

         4.1.5.   Συμπέρασμα

               (59)

               Καθώς όλες οι προϋποθέσεις που θέτει το άρθρο 107 παράγραφος 1 της Συνθήκης πληρούνται, η Επιτροπή θεωρεί ότι η τροποποίηση του 2014 του νόμου σχετικά με την τροφική αλυσίδα που θεσπίζει ένα προοδευτικό σύστημα τελών για επιχειρήσεις που πωλούν είδη ευρείας κατανάλωσης, συνιστά κρατική ενίσχυση κατά την έννοια της εν λόγω διάταξης.

         4.2.   Συμβιβάσιμο της ενίσχυσης με την εσωτερική αγορά

               (60)

               Η κρατική ενίσχυση θεωρείται ότι συμβιβάζεται με την εσωτερική αγορά εάν εμπίπτει σε οποιαδήποτε από τις κατηγορίες που απαριθμούνται στο άρθρο 107 παράγραφος 2 της Συνθήκης (23) και μπορεί να θεωρηθεί ότι συμβιβάζεται με την εσωτερική αγορά εάν η Επιτροπή κρίνει ότι εμπίπτει σε οποιαδήποτε από τις κατηγορίες που απαριθμούνται στο άρθρο 107 παράγραφος 3 της Συνθήκης (24). Ωστόσο, είναι το κράτος μέλος που χορηγεί την ενίσχυση που φέρει το βάρος αποδείξεως ότι η κρατική ενίσχυση που χορηγεί συμβιβάζεται με την εσωτερική αγορά σύμφωνα με το άρθρο 107 παράγραφοι 2 ή 3 της Συνθήκης (25).

               (61)

               Η Επιτροπή σημειώνει ότι οι ουγγρικές αρχές δεν προέβαλαν κανένα επιχείρημα που θα δικαιολογούσε το συμβιβάσιμο της τροποποίησης του 2014 του νόμου σχετικά με την τροφική αλυσίδα με την εσωτερική αγορά. Η Ουγγαρία δεν σχολίασε τις αμφιβολίες που εκφράστηκαν στην απόφαση για την κίνηση της διαδικασίας ως προς το συμβιβάσιμο του μέτρου και δεν αντέδρασε στις παρατηρήσεις του τρίτου μέρους ως προς το συμβιβάσιμο (26). Η Επιτροπή θεωρεί ότι καμία από τις εξαιρέσεις που αναφέρονται στις προαναφερθείσες διατάξεις δεν έχει εφαρμογή διότι το μέτρο δεν δείχνει να επιδιώκει κανέναν από τους στόχους που απαριθμούνται στις εν λόγω διατάξεις. Συνεπώς, το μέτρο δεν μπορεί να κηρυχθεί συμβιβάσιμο με την εσωτερική αγορά.

               (62)

               Η Επιτροπή υπενθυμίζει ακόμη ότι δεν μπορεί να θεωρεί συμβιβάσιμο ένα μέτρο κρατικής ενίσχυσης που παραβιάζει άλλους κανόνες του ενωσιακού δικαίου, όπως οι θεμελιώδεις ελευθερίες που εγκαθιδρύονται με τη Συνθήκη ή οι διατάξεις των κανονισμών και των οδηγιών της ΕΕ. Από αυτή την άποψη, οι αμφιβολίες που εξέφρασε η Επιτροπή στην απόφαση για την κίνηση της διαδικασίας ότι το μέτρο έχει κατά κύριο λόγο ως στόχο τις ξένες επιχειρήσεις, πράγμα που θα μπορούσε να συνεπάγεται παραβίαση του άρθρου 49 της Συνθήκης που εγκαθιδρύει τη θεμελιώδη ελευθερία της εγκατάστασης δεν έχουν αρθεί. Η Ουγγαρία δεν υπέβαλε κανένα σχόλιο σχετικά με την πιθανή παραβίαση του άρθρου 49 της Συνθήκης ή με τις παρατηρήσεις του τρίτου ενδιαφερόμενου μέρους σχετικά με το ζήτημα.

               (63)

               Η Ουγγαρία υποστήριξε ότι ο κανονισμός (ΕΚ) αριθ. 882/2004 αποτελεί τη νομική βάση για το τέλος επιθεώρησης όσον αφορά την τροφική αλυσίδα, όπως τροποποιήθηκε με την τροποποίηση του 2014. Ωστόσο, βάσει των πληροφοριών που παρείχαν οι ουγγρικές αρχές (27), η Επιτροπή διαφωνεί ότι το μέτρο — όπως αυτό τροποποιήθηκε το 2014 — συμμορφώνεται με τον κανονισμό (ΕΚ) αριθ. 882/2004 για τους τέσσερις λόγους που ακολουθούν.

               (64)

               Πρώτον, με βάση τις πληροφορίες που προσκόμισε η Ουγγαρία, δεν έχει αποδειχθεί ότι το τέλος επιθεώρησης — όπως τροποποιήθηκε το 2014 — υπολογίστηκε σύμφωνα με τα κριτήρια για τον υπολογισμό τελών που προβλέπονται στον κανονισμό (ΕΚ) αριθ. 882/2004, ούτε ότι δεν υπερέβαινε τις συνολικές δαπάνες που επωμίζονται οι αρμόδιες αρχές κατά τη διενέργεια επίσημων ελέγχων, όπως, ρητώς, απαιτεί το άρθρο 27 παράγραφος 4 στοιχείο α) του εν λόγω κανονισμού.

               (65)

               Δεύτερον, οι δαπάνες που ελήφθησαν υπόψη κατά τον καθορισμό της μεθόδου υπολογισμού του τέλους επιθεώρησης δεν φαίνεται να είναι σύμφωνες με τις δαπάνες που αναφέρονται στο άρθρο 27 παράγραφος 4 στοιχείο α), σε συνδυασμό με το παράρτημα VI του κανονισμού (ΕΚ) αριθ. 882/2004. Συγκεκριμένα, ενώ στον τελευταίο ορίζεται ότι οι δαπάνες που λαμβάνονται υπόψη για τον υπολογισμό των τελών μπορούν να περιλαμβάνουν το κόστος του προσωπικού «που συμμετέχει στους επισήμους ελέγχους», οι ουγγρικές αρχές έχουν ενημερώσει την Επιτροπή ότι το τέλος επιθεώρησης που χρεώνουν καλύπτει επίσης τις (γενικότερες) δαπάνες που πηγάζουν από την ευρύτερη κατηγορία των «μισθών του προσωπικού» (28).

               (66)

               Τρίτον, παρότι οι ουγγρικές αρχές δικαιούνται να χρεώνουν κατ' αποκοπή τέλη σύμφωνα με το άρθρο 27 παράγραφος 4 στοιχείο β) του κανονισμού (ΕΚ) αριθ. 882/2004, δεν παρείχαν πειστική αιτιολόγηση για την προοδευτική φύση του τέλους επιθεώρησης και για τις δομές του (ζώνες και συντελεστές τελών). Συγκεκριμένα, η Ουγγαρία δεν προσκόμισε κανένα στοιχείο που να αποδεικνύει ότι η προοδευτική δομή του συντελεστή (κλίμακες συντελεστών και κύκλου εργασιών) που εφαρμόζεται σε φορείς καταστημάτων πώλησης ειδών ευρείας κατανάλωσης αντιστοιχεί σε παρόμοια προοδευτική δομή που έχει παρατηρηθεί στις δαπάνες που επωμίζεται η εθνική υπηρεσία ασφάλειας της τροφικής αλυσίδας για την επιθεώρηση των εν λόγω επιχειρήσεων.

               (67)

               Τέλος, παρότι ο προοδευτικός συντελεστής φέρεται να δικαιολογείται σύμφωνα με τον κανονισμό (ΕΚ) αριθ. 882/2004 από την ανάγκη ύπαρξης ενός τέλους ανάλογου με τους αυξημένους διοικητικούς πόρους που πρέπει οι αρμόδιες αρχές να εξασφαλίζουν για τη διεξαγωγή ελέγχων σε σημαντικούς φορείς της αγοράς, η Επιτροπή δεν αντιλαμβάνεται πώς, δεδομένης της φύσης των επίσημων ελέγχων, ο έλεγχος περισσότερων καταστημάτων μεγάλων λιανοπωλητών μπορεί να είναι πιο δαπανηρός ή σύνθετος από τον έλεγχο περισσότερων καταστημάτων φορέων με σύστημα δικαιόχρησης (οι οποίοι, ωστόσο, υπόκεινται σε σημαντικά χαμηλότερα τέλη επιθεώρησης, καθώς ο κύκλος εργασιών κάθε καταστήματος ξεχωριστά είναι πολύ μικρότερος).

               (68)

               Λαμβάνοντας υπόψη τα ανωτέρω, η Επιτροπή δεν θεωρεί απαραίτητες και αναλογικές προς τον σκοπό της εκπλήρωσης των υποχρεώσεων που θέτει ο κανονισμός (ΕΚ) αριθ. 882/2004 τις διαφορές στη φορολογική μεταχείριση που εισάγει το μέτρο.

         4.3.   Το τέλος επιθεώρησης όσον αφορά την τροφική αλυσίδα στον τροποποιημένο νόμο

               (69)

               Όπως αναφέρεται στο σημείο 3.2, το τέλος επιθεώρησης όσον αφορά την τροφική αλυσίδα, όπως αυτό τροποποιήθηκε στις 17 Νοεμβρίου 2015, δεν εφαρμόζει πλέον προοδευτικούς συντελεστές. Αντίθετα, ο νόμος CLXXXII του 2015 με τον οποίο τροποποιείται ο νόμος XLVI του 2008 σχετικά με την τροφική αλυσίδα και την επίσημη εποπτεία της προβλέπει ενιαίο συντελεστή 0,1 % για όλους τους φορείς της αλυσίδας τροφίμων. Η κατάργηση της προοδευτικής δομής του τέλους αντιμετωπίζει τους προβληματισμούς που εγείρονταν ως προς τις κρατικές ενισχύσεις εξαιτίας της προοδευτικής δομής στην απόφαση για την κίνηση της διαδικασίας.

         4.4.   Ανάκτηση της ενίσχυσης

               (70)

               Η τροποποίηση του 2014 δεν κοινοποιήθηκε ούτε κηρύχθηκε ποτέ συμβιβάσιμη με την εσωτερική αγορά από την Επιτροπή. Καθώς η τροποποίηση του 2014 συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης και νέα ενίσχυση κατά την έννοια του άρθρου 1 στοιχείο γ) του κανονισμού (ΕΕ) 2015/1589 του Συμβουλίου (29) που τέθηκε σε ισχύ κατά παράβαση της υποχρέωσης αναστολής της εφαρμογής που προβλέπεται στο άρθρο 108 παράγραφος 3 της Συνθήκης, το μέτρο συνιστά επίσης παράνομη ενίσχυση κατά την έννοια του άρθρου 1 στοιχείο στ) του κανονισμού (ΕΕ) 2015/1589.

               (71)

               Συνέπεια της διαπίστωσης ότι το μέτρο συνιστά παράνομη και ασυμβίβαστη κρατική ενίσχυση είναι ότι η ενίσχυση πρέπει να ανακτηθεί από τους λήπτες της σύμφωνα με το άρθρο 16 του κανονισμού (ΕΕ) 2015/1589.

               (72)

               Ωστόσο, ως αποτέλεσμα της διαταγής αναστολής που εξέδωσε η Επιτροπή στην απόφαση για την κίνηση της διαδικασίας, η Ουγγαρία επιβεβαίωσε ότι είχε αναστείλει την καταβολή του τέλους αναθεώρησης όσον αφορά την τροφική αλυσίδα για όσους υπόκεινται στη σχετική κατηγορία του προοδευτικού τέλους επιθεώρησης.

               (73)

               Συνεπώς, στην πραγματικότητα δεν έχει χορηγηθεί κρατική ενίσχυση στο πλαίσιο του μέτρου. Για τον λόγο αυτό, δεν συντρέχει περίπτωση ανάκτησης κρατικής ενίσχυσης.

         5.   ΣΥΜΠΕΡΑΣΜΑ

               (74)

               Η Επιτροπή διαπιστώνει ότι η Ουγγαρία χορήγησε παράνομα την εν λόγω ενίσχυση κατά παράβαση του άρθρου 108 παράγραφος 3 της Συνθήκης για τη λειτουργία της Ευρωπαϊκής Ένωσης.

               (75)

               Η εν λόγω απόφαση δεν θίγει τυχόν έρευνες σχετικά με τη συμμόρφωση του μέτρου με τις θεμελιώδεις ελευθερίες που προβλέπονται στη Συνθήκη, ιδίως δε με την ελευθερία εγκαταστάσεως, όπως αυτή κατοχυρώνεται στο άρθρο 49 της Συνθήκης.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η προοδευτική δομή του συντελεστή (κλίμακες συντελεστών και κύκλου εργασιών) που εφαρμόζεται σε φορείς καταστημάτων πώλησης ειδών ευρείας κατανάλωσης που εφαρμόστηκε στο ουγγρικό τέλος επιθεώρησης όσον αφορά την τροφική αλυσίδα μέσω της τροποποίησης με τον νόμο LXXIV του 2014, συνιστά κρατική ενίσχυση ασυμβίβαστη με την εσωτερική αγορά κατά την έννοια του άρθρου 107 παράγραφος 1 της Συνθήκης για τη λειτουργία της Ευρωπαϊκής Ένωσης που τέθηκε σε ισχύ από την Ουγγαρία κατά παράβαση του άρθρου 108 παράγραφος 3 της εν λόγω Συνθήκης.
   Άρθρο 2
   Η ατομική ενίσχυση που χορηγείται δυνάμει του καθεστώτος που αναφέρεται στο άρθρο 1 δεν συνιστά κρατική ενίσχυση εφόσον, τη στιγμή που χορηγείται, πληροί τις προϋποθέσεις που καθορίζει κανονισμός που έχει εκδοθεί σύμφωνα με το άρθρο 2 των κανονισμών του Συμβουλίου (ΕΚ) αριθ. 994/98 (30) ή (ΕΕ) 2015/1588 (31), όποιος εκ των δύο εφαρμόζεται τη στιγμή που χορηγείται η ενίσχυση.
   Άρθρο 3
   Μετά την ημερομηνία έγκρισης της παρούσας απόφασης, η Ουγγαρία ακυρώνει όλες τις εκκρεμείς πληρωμές του καθεστώτος ενίσχυσης που αναφέρεται στο άρθρο 1.
   Άρθρο 4
   Η Ουγγαρία διασφαλίζει την εκτέλεση της παρούσας απόφασης εντός τεσσάρων μηνών από την ημερομηνία της κοινοποίησής της.
   Άρθρο 5
   Η παρούσα απόφαση απευθύνεται στην Ουγγαρία.

      Βρυξέλλες, 4 Ιουλίου 2016.

            Για την Επιτροπή

         Margrethe VESTAGER

            Μέλος της Επιτροπής

      (1)  ΕΕ C 277 της 21.8.2015, σ. 12.

      (2)  Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 83 της 27.3.1999, σ. 1).

      (3)  Βλέπε υποσημείωση 1.

      (4)  Σύμφωνα με τις ουγγρικές αρχές στην απαντητική επιστολή τους της 16ης Απριλίου 2015 προς την Επιτροπή: «Τα ακόλουθα θεωρούνται δραστηριότητες που υπόκεινται στο τέλος επιθεώρησης:

               —

               διανομή ζώων που εκτρέφονται για την παραγωγή τροφίμων, την αναπαραγωγή ή για πειραματικούς σκοπούς·

               —

               διανομή φυτών, σπόρων για σπορά, φυτικών προϊόντων και φυτών προς φύτευση ή μητρικού υλικού που καλλιεργείται για σκοπούς παραγωγής τροφίμων ή ζωοτροφών·

               —

               παραγωγή ή διανομή τροφίμων, συμπεριλαμβανομένης της τροφοδοσίας εστιατορίων και της δημόσιας τροφοδοσίας·

               —

               παραγωγή ή διανομή ζωοτροφών·

               —

               παραγωγή ή διανομή κτηνιατρικών παρασκευασμάτων και κτηνιατρικών προϊόντων·

               —

               παραγωγή ή διανομή παρασιτοκτόνων, μέσων αύξησης της απόδοσης ή λιπασμάτων ΕΚ·

               —

               επεξεργασία, χρήση, περαιτέρω επεξεργασία και μεταφορά υποπροϊόντων ζωικής προέλευσης ή τοποθέτηση στην αγορά προϊόντων που έχουν παρασκευαστεί από αυτά·

               —

               λειτουργία εταιρείας που δραστηριοποιείται στη μεταφορά ζώων, εγκατάστασης πλυσίματος και απολύμανσης οχημάτων μεταφοράς ζώων, σταθμού καραντίνας που επιλέχθηκε για την παραλαβή ζώων αλλοδαπής προέλευσης, εγκατάστασης φόρτωσης ζώων, σταθμού παραλαβής, χώρου πωλήσεων, σταθμού σίτισης και ποτίσματος, σταθμού ανάπαυσης ή αγοράς ζώων·

               —

               παραγωγή ή αποθήκευση υλικού πολλαπλασιασμού·

               —

               λειτουργία φυτοϋγειονομικού ή κτηνιατρικού εργαστηρίου ή εργαστηρίου ανάλυσης τροφίμων ή ζωοτροφών·

               —

               διανομή συσκευών που χρησιμοποιούνται για τη σήμανση ζώων».

      (5)  Νόμος LXXIV του 2014 με τον οποίο τροποποιούνται συγκεκριμένοι νόμοι περί φορολογίας, άλλοι νόμοι σχετικοί με αυτούς και ο νόμος CXXII του 2010 σχετικά με την εθνική φορολογική και τελωνειακή αρχή

      (6)  Τα είδη ευρείας κατανάλωσης ορίζονται στο άρθρο 2 παράγραφος 18α του νόμου περί εμπορίου ως εξής: «είδη ευρείας κατανάλωσης: εξαιρουμένων των προϊόντων που πωλούνται στον κλάδο της τροφοδοσίας, τα τρόφιμα, καλλυντικά, προϊόντα φαρμακείου, οικιακά καθαριστικά και χημικά, προϊόντα χαρτιού υγιεινής που εξυπηρετούν τις καθημερινές ανάγκες και απαιτήσεις του πληθυσμού και τα οποία καταναλώνουν, εξαντλούν ή αντικαθιστούν συνήθως εντός ενός έτους οι καταναλωτές». Σύμφωνα με το άρθρο 2 παράγραφος 18β του νόμου περί εμπορίου, «καταστήματα πώλησης ειδών ευρείας κατανάλωσης» είναι τα «καταστήματα αυτά για τα οποία τα είδη ευρείας κατανάλωσης αποτελούν τον κύριο όγκο του κύκλου εργασιών».

      (7)  Για τους σκοπούς της παρούσας απόφασης, κάθε αναφορά σε φορείς καταστημάτων πώλησης ειδών ευρείας κατανάλωσης περιλαμβάνει όλες τις επιχειρήσεις που υπόκεινται στο τέλος επιθεώρησης όσον αφορά την τροφική αλυσίδα σε ό,τι αφορά κύκλους εργασιών που προέρχονται από καταστήματα πώλησης ειδών ευρείας κατανάλωσης.

      (8)  Κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (ΕΕ L 165 της 30.4.2004, σ. 1).

      (9)  Υπόθεση T-351/02, Deutsche Bahn κατά Επιτροπής, EU:T:2006:104, σκέψη 102

      (10)  Υπόθεση C-83/98 P, Γαλλία κατά Ladbroke Racing και Επιτροπής EU:C:2000:248, σκέψεις 48 έως 51. Παρομοίως, ένα μέτρο που χορηγεί σε ορισμένες επιχειρήσεις μείωση φόρου ή μετάθεση του χρόνου καταβολής του κανονικώς οφειλόμενου φόρου μπορεί να συνιστά κρατική ενίσχυση, βλέπε συνεκδικασθείσες υποθέσεις C-78/08 έως C-80/08 Paint Graphos κ.λπ., EU:C:2011:550, σκέψη 46.

      (11)  Υπόθεση C-143/99, Adria-Wien Pipeline, EU:C:2001:598, σκέψη 38.

      (12)  Συνεκδικασθείσες υποθέσεις C-393/04 και C-41/05 Air Liquide Industries Belgium EU:C:2006:403, σκέψη 30 και υπόθεση C-387/92 Banco Exterior de Espana, EU:C:1994:100, σκέψη 14.

      (13)  Βλέπε υπόθεση C-66/02, Ιταλία κατά Επιτροπής, EU:C:2005:768, σκέψη 78· υπόθεση C-222/04, Cassa di Risparmio di Firenze κ.ά., EU:C:2006:8, σκέψη 132· υπόθεση C-522/13 Ministerio de Defensa και Navantia, EU:C:2014:2262, σκέψεις 21 έως 31. Βλέπε επίσης το σημείο 9 της ανακοίνωσης της Επιτροπής σχετικά με την εφαρμογή των κανόνων για τις κρατικές ενισχύσεις στα μέτρα που σχετίζονται με την άμεση φορολογία των επιχειρήσεων (ΕΕ C 384 της 10.12.1998, σ. 3).

      (14)  Βλέπε, για παράδειγμα, υπόθεση C-279/08 P Επιτροπή κατά Κάτω Χωρών (NOx) [2011] EU:C:2011:551· υπόθεση C-143/99, Adria-Wien Pipeline EU:C:2001:598· συνεκδικασθείσες υποθέσεις C-78/08 έως C-80/08, Paint Graphos κ.λπ., EU:C:2011:550· υπόθεση C-308/01 GIL Insurance, EU:C:2004:252.

      (15)  Ανακοίνωση της Επιτροπής σχετικά με την εφαρμογή των κανόνων για τις κρατικές ενισχύσεις στα μέτρα που σχετίζονται με την άμεση φορολογία των επιχειρήσεων (ΕΕ C 384 της 10.12.1998, σ. 3).

      (16)  Βλέπε υποσημείωση 4 ανωτέρω.

      (17)  Συνεκδικασθείσες υποθέσεις C-106/09 P και C-107/09 P Επιτροπή και Ισπανία κατά Government of Gibraltar και Ηνωμένου Βασιλείου, EU:C:2011:732.

      (18)  Όπ.π. σκέψη 92.

      (19)  Υπόθεση C-487/06 P, British Aggregates κατά Επιτροπής, EU:C:2008:757, σκέψεις 85 και 89 και η εκεί παρατιθέμενη νομολογία, και υπόθεση C-279/08 P, Επιτροπή κατά Κάτω Χωρών (NOx), EU:C:2011:551, σκέψη 51.

      (20)  Συνεκδικασθείσες υποθέσεις C-106/09 P και C-107/09 P Επιτροπή και Ισπανία κατά Government of Gibraltar και Ηνωμένου Βασιλείου, EU:C:2011:732. Βλέπε επίσης, κατ' αναλογία, υπόθεση C-385/12 Hervis Sport- és Divatkereskedelmi Kft., EU:C:2014:47, στην οποία το Δικαστήριο αποφάνθηκε: Τα άρθρα 49 ΣΛΕΕ και 54 ΣΛΕΕ έχουν την έννοια ότι αντιβαίνει προς αυτά νομοθεσία κράτους μέλους περί φόρου επί του κύκλου εργασιών εκ του λιανικού εμπορίου σε καταστήματα κατά την οποία οι φορολογούμενοι οι οποίοι συνιστούν, στο πλαίσιο ομίλου εταιρειών, «συνδεδεμένες επιχειρήσεις» υπό την έννοια της νομοθεσίας αυτής, οφείλουν να αθροίσουν τους κύκλους εργασιών τους προκειμένου να εφαρμοστεί επί του αθροίσματος αυτού ένας έντονα προοδευτικός συντελεστής, και ακολούθως να επιμερίσουν μεταξύ τους το ποσό του φόρου που υπολογίζεται με τον τρόπο αυτό αναλόγως του πραγματικού κύκλου εργασιών τους, όταν —πράγμα που εναπόκειται στο αιτούν δικαστήριο να εξακριβώσει— οι φορολογούμενοι οι οποίοι υπάγονται στο υψηλότερο κλιμάκιο του ειδικού φόρου είναι, στις περισσότερες περιπτώσεις, «συνδεδεμένοι» με εταιρείες οι οποίες έχουν την έδρα τους σε άλλο κράτος μέλος.

      (21)  Βλέπε για παράδειγμα συνεκδικασθείσες υποθέσεις C-78/08 έως C-80/08, Paint Graphos κ.λπ., EU:C:2011:550, σκέψη 69.

      (22)  Πράγματι, το τέλος ενιαίου συντελεστή ήδη επιβάλλει υψηλότερο τέλος σε καταστήματα με υψηλότερο κύκλο εργασιών.

      (23)  Οι εξαιρέσεις που προβλέπει το άρθρο 107 παράγραφος 2 της Συνθήκης αφορούν: α) ενισχύσεις κοινωνικού χαρακτήρα προς μεμονωμένους καταναλωτές· β) ενισχύσεις για την επανόρθωση ζημιών που προκαλούνται από θεομηνίες ή άλλα έκτακτα γεγονότα· και γ) ενισχύσεις προς ορισμένες περιοχές της Ομοσπονδιακής Δημοκρατίας της Γερμανίας.

      (24)  Οι εξαιρέσεις που προβλέπει το άρθρο 107 παράγραφος 3 της Συνθήκης αφορούν: α) ενισχύσεις για την προώθηση της αναπτύξεως ορισμένων περιοχών· β) ενισχύσεις για την προώθηση σημαντικών σχεδίων κοινού ευρωπαϊκού ενδιαφέροντος ή για την άρση σοβαρής διαταραχής της οικονομίας του κράτους μέλους· γ) ενισχύσεις για την ανάπτυξη ορισμένων οικονομικών δραστηριοτήτων ή περιοχών· δ) ενισχύσεις για την προώθηση του πολιτισμού και της διατήρησης της πολιτιστικής κληρονομιάς· και ε) ενισχύσεις που καθορίζονται από το Συμβούλιο.

      (25)  Υπόθεση T-68/03, Ολυμπιακή Αεροπορία Υπηρεσίες ΑΕ κατά Επιτροπής, EU:T:2007:253, σκέψη 34.

      (26)  Όπως αναφέρεται στην αιτιολογική σκέψη 4, οι εν λόγω παρατηρήσεις διαβιβάστηκαν στην Ουγγαρία για σχολιασμό στις 13 Οκτωβρίου 2015.

      (27)  Πληροφορίες που προσκομίστηκαν στη Γενική Διεύθυνση Υγείας και Ασφάλειας των Τροφίμων με επιστολές της 26ης Φεβρουαρίου [Ares(2015)835210] και της 19ης Μαΐου 2015 αντίστοιχα [Ares (2015)2083309].

      (28)  Βλέπε επιστολή των ουγγρικών αρχών της 7ης Οκτωβρίου 2015 στις υπηρεσίες της Επιτροπής.

      (29)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).

      (30)  Κανονισμός (ΕΚ) αριθ. 994/98 του Συμβουλίου, της 7ης Μαΐου 1998, για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης σε ορισμένες κατηγορίες οριζόντιων κρατικών ενισχύσεων (ΕΕ L 142 της 14.5.1998, σ. 1).

      (31)  Κανονισμός (ΕΕ) 2015/1588 του Συμβουλίου, της 13ης Ιουλίου 2015, για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης σε ορισμένες κατηγορίες οριζόντιων κρατικών ενισχύσεων (ΕΕ L 248 της 24.9.2015, σ. 1).


title: 2012/589/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με το κλείσιμο των λογαριασμών του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/252

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με το κλείσιμο των λογαριασμών του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2010
   (2012/589/ΕΕ)
   ΤΟ ΕΥΡΩΠΑΪΚΌ ΚΟΙΝΟΒΟΎΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2010, συνοδευόμενη από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06083/2012 — C7-0051/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 2062/94, της 18ης Ιουλίου 1994, για την ίδρυση ενός Ευρωπαϊκού Οργανισμού για την Ασφάλεια και την Υγεία στην Εργασία (3), και ιδίως το άρθρο 14,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A7-0117/2012),

               1.

               εγκρίνει το κλείσιμο των λογαριασμών του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2010·

               2.

               αναθέτει στον πρόεδρό του να διαβιβάσει την παρούσα απόφαση στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 366 της 15.12.2011, σ. 45.

      (2)  ΕΕ L 248 της 16.9.2002, σ. 1.

      (3)  ΕΕ L 216 της 20.8.1994, σ. 1.

      (4)  ΕΕ L 357 της 31.12.2002, σ. 72.


Avis juridique important

|

E1996C0523(02)

Έγκριση κρατικής ενίσχυσης σύμφωνα με το άρθρο 61 της συμφωνίας για του ΕΟΧ και με το άρθρο 1 παράγραφος 3 του πρωτοκόλλου 3 της συμφωνίας περί εποπτείας και δικαστηρίου Απόφαση της Εποπτεύουσας Αρχής της ΕΖΕΣ να μην προβάλλει αντιρρήσεις

Επίσημη Εφημερίδα αριθ. C 149 της 23/05/1996 σ. 0009 - 0009

Έγκριση κρατικής ενίσχυσης σύμφωνα με το άρθρο 61 της συμφωνίας για του ΕΟΧ και με το άρθρο 1 παράγραφος 3 του πρωτοκόλλου 3 της συμφωνίας περί εποπτείας και δικαστηρίου Απόφαση της Εποπτεύουσας Αρχής της ΕΖΕΣ να μην προβάλλει αντιρρήσεις (96/C 149/06)>ΘΕΣΗ ΠΗΝΑΚΑ>


Avis juridique important

|

31964D0390

64/390/ΕΟΚ: Απόφαση του Συμβουλίου της 22ας Ιουνίου 1964 περί τροποποιήσεως του καταστατικού της Επιτροπής Μεταφορών

Επίσημη Εφημερίδα αριθ. 102 της 29/06/1964 σ. 1602 - 1602 Δανική ειδική έκδοση: Σειρά I Κεφάλαιο 1963-1964 σ. 0136  Αγγλική ειδική έκδοση: Σειρά I Κεφάλαιο 1963-1964 σ. 0145  Ελληνική ειδική έκδοση: Κεφάλαιο 07 τόμος 1 σ. 0034  Ισπανική ειδική έκδοση: Κεφάλαιο 07 τόμος 1 σ. 0060  Πορτογαλική ειδική έκδοση : Κεφάλαιο 07 τόμος 1 σ. 0060

ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Ιουνίου 1964 περί τροποποιήσεως του καταστατικού της Επιτροπής ΜεταφορώνΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΟΣ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 83 και 153 αυτής,  τη γνώμη της Επιτροπής,  Εκτιμώντας:  ότι είναι αναγκαίο να βελτιωθεί η λειτουργία της επιτροπής μεταφορών που προβλέπεται στο άρθρο 83 της συνθήκης και να τροποποιηθεί γι' αυτόν το σκοπό το καταστατικό αυτής της επιτροπής, το οποίο καθορίστηκε με την απόφαση του Συμβουλίου της 15ης  Σεπτεμβρίου 1958(1),  ΑΠΕΦΑΣΙΣΕ ΤΑ ΑΚΟΛΟΥΘΑ :   Άρθρο μόνο  Το καταστατικό της επιτροπής μεταφορών τροποποιείται ως εξής :  Α. Η ακόλουθη πρόταση προστίθεται στην πρώτη παράγραφο του άρθρου 4 :  "Με εξαίρεση τις περιπτώσεις που καθορίζονται στις δύο ακόλουθες παραγράφους, τα τακτικά και αναπληρωματικά μέλη της επιτροπής εξακολουθούν να ασκούν τα καθήκοντά τους μέχρι της αντικαταστάσεώς τους." Β. Το ακόλουθο άρθρο προστίθεται μετά το άρθρο 5 :  Άρθρο 5α Μετά τη λήξη της θητείας του προέδρου και του αντιπροέδρου, προεδρεύει, μέχρι την εκλογή που προβλέπεται στο άρθρο 5, το αρχαιότερο από τα μέλη που αναφέρονται στην πρώτη παράγραφο αυτού του άρθρου." Έγινε στις Βρυξέλλες, στις 22 Ιουνίου 1964.  Για το Συμβούλιο Ο Πρόεδρος A. BERTRAND  (1) ΕΕ αριθ. 25 της 27. 11. 1958, σ. 509/58.


title: 2007/802/ΕΚ: Απόφαση της Επιτροπής, της 4ης Δεκεμβρίου 2007 , για τροποποίηση της απόφασης 2002/840/ΕΚ για την κατάρτιση καταλόγου των εγκεκριμένων εγκαταστάσεων τρίτων χωρών για την επεξεργασία τροφίμων με ιοντίζουσα ακτινοβολία [κοινοποιηθείσα υπό τον αριθμό Ε(2007) 5823] (Κείμενο που παρουσιάζει ενδιαφέρον για τον ΕΟΧ )

text:
               8.12.2007

               EL

               Επίσημη Εφημερίδα της Ευρωπαϊκής Ένωσης

               L 323/40

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 4ης Δεκεμβρίου 2007
   για τροποποίηση της απόφασης 2002/840/ΕΚ για την κατάρτιση καταλόγου των εγκεκριμένων εγκαταστάσεων τρίτων χωρών για την επεξεργασία τροφίμων με ιοντίζουσα ακτινοβολία
   [κοινοποιηθείσα υπό τον αριθμό Ε(2007) 5823]
   (Κείμενο που παρουσιάζει ενδιαφέρον για τον ΕΟΧ)
   (2007/802/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 1999/2/ΕΚ του Ευρωπαϊκού Κοινοβουλίου και του Συμβουλίου, της 22ας Φεβρουαρίου 1999, για την προσέγγιση των νομοθεσιών των κρατών μελών όσον αφορά τα τρόφιμα και τα συστατικά τροφίμων που έχουν υποστεί επεξεργασία με ιοντίζουσα ακτινοβολία (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Σύμφωνα με την οδηγία 1999/2/ΕΚ δεν επιτρέπεται να εισάγονται τρόφιμα που έχουν υποστεί επεξεργασία με ιοντίζουσα ακτινοβολία από τρίτες χώρες, εκτός εάν η επεξεργασία αυτή γίνεται σε εγκαταστάσεις που έχουν εγκριθεί από την Κοινότητα.

               (2)

               Ο κατάλογος των εγκεκριμένων εγκαταστάσεων θεσπίστηκε με την απόφαση 2002/840/ΕΚ της Επιτροπής (2).

               (3)

               Η Επιτροπή έλαβε αίτηση για την έγκριση δύο εγκαταστάσεων επεξεργασίας τροφίμων με ιοντίζουσα ακτινοβολία στην Ταϊλάνδη από τις αντίστοιχες αρμόδιες αρχές. Εμπειρογνώμονες της Επιτροπής επιθεώρησαν τις εγκαταστάσεις προκειμένου να επαληθεύσουν εάν αυτές συμμορφώνονται με τις απαιτήσεις της οδηγίας 1999/2/ΕΚ, και ιδίως εάν υφίσταται επίσημη επιθεώρηση η οποία εγγυάται τη συμμόρφωσή τους με τις απαιτήσεις του άρθρου 7 της οδηγίας αυτής.

               (4)

               Οι εγκαταστάσεις στην Ταϊλάνδη συμμορφώνονταν με το μεγαλύτερο μέρος των απαιτήσεων της οδηγίας 1999/2/ΕΚ. Οι ελλείψεις που εντόπισε η Επιτροπή έχουν αποκατασταθεί επαρκώς από τις αρμόδιες αρχές της Ταϊλάνδης.

               (5)

               Ως εκ τούτου, η απόφαση 2002/840/ΕΚ πρέπει να τροποποιηθεί αναλόγως.

               (6)

               Τα μέτρα της παρούσας απόφασης είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα της απόφασης 2002/840/ΕΚ τροποποιείται σύμφωνα με το παράρτημα της παρούσας απόφασης.
   Άρθρο 2
   Η παρούσα απόφαση απευθύνεται στα κράτη μέλη.

      Βρυξέλλες, 4 Δεκεμβρίου 2007.

            Για την Επιτροπή

         Μάρκος ΚΥΠΡΙΑΝΟΫ

            Μέλος της Επιτροπής

      (1)  ΕΕ L 66 της 13.3.1999, σ. 16. Οδηγία όπως τροποποιήθηκε με τον κανονισμό (ΕΚ) αριθ. 1882/2003 (ΕΕ L 284 της 31.10.2003, σ. 1).

      (2)  ΕΕ L 287 της 25.10.2002, σ. 40. Απόφαση όπως τροποποιήθηκε με την απόφαση 2004/691/ΕΚ (ΕΕ L 314 της 13.10.2004, σ. 14).

      ΠΑΡΑΡΤΗΜΑ
      Οι ακόλουθες εγκαταστάσεις προστίθενται στον κατάλογο της απόφασης 2002/840/ΕΚ:

                     Αριθμός αναφοράς: EU-AIF 07-2006

                              THAI IRRADIATION CENTER

                              Thailand Institute of Nuclear Technology (Public Organization)

                              37 Moo 3, TECHNOPOLIS

                              Klong 5, Klong Luang

                              Pathumthani 12120

                              Ταϊλάνδη

                              Τηλ. (662) 577 4167 έως 71

                              Φαξ (662) 577 1945

                     Αριθμός αναφοράς: EU-AIF 08-2006

                              ISOTRON (THAILAND) LTD

                              Bangpakong Industrial Park (Amata Nakorn)

                              700/465 Moo 7, Tambon Donhuaroh,

                              Amphur Muang,

                              Chonburi 20000

                              Ταϊλάνδη

                              Τηλ. (66) (0) 38 458431 έως 4

                              Φαξ (66) (0) 38 458435


Avis juridique important

|

31994D0158

ΑΠΟΦΑΣΗ ΤΟΥ ΣΥΜΒΟΥΛΙΟΥ της 7ης Μαρτίου 1994 για την παράταση της εφαρμογής της απόφασης 93/603/ΚΕΠΠΑ για την κοινή δράση που υιοθέτησε το Συμβούλιο βάσει του άρθρου Ι.3 της συνθήκης για την ίδρυση της Ευρωπαϊκής Ένωσης, όσον αφορά τη μεταφορά της ανθρωπιστικής βοήθειας στη Βοσνία-Ερζεγοβίνη

Επίσημη Εφημερίδα αριθ. L 070 της 12/03/1994 σ. 0001 - 0001

ΑΠΟΦΑΣΗ ΤΟΥ ΣΥΜΒΟΥΛΙΟΥ της 7ης Μαρτίου 1994 για την παράταση της εφαρμογής της απόφασης 93/603/ΚΕΠΠΑ για την κοινή δράση που υιοθέτησε το Συμβούλιο βάσει του άρθρου Ι.3 της συνθήκης για την ίδρυση της Ευρωπαϊκής Ένωσης, όσον αφορά τη μεταφορά της  ανθρωπιστικής βοήθειας στη Βοσνία-Ερζεγοβίνη (94/158/ΚΕΠΠΑ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψη:  τη συνθήκη για την ίδρυση της Ευρωπαϊκής Ένωσης, και ιδίως το άρθρο Ι.3,  την απόφαση 93/603/ΚΕΠΠΑ του Συμβουλίου της 8ης Νοεμβρίου 1993 για την κοινή δράση που υιοθέτησε το Συμβούλιο βάσει του άρθρου Ι.3 της συνθήκης για την ίδρυση της Ευρωπαϊκής Ένωσης, όσον αφορά τη μεταφορά της ανθρωπιστικής βοήθειας στη Βοσνία-Ερζεγοβίνη  (1), και ιδίως το σημείο 4 αυτής,  ΑΠΟΦΑΣΙΖΕΙ:  1. Η εφαρμογή της απόφασης 93/603/ΚΕΠΠΑ παρατείνεται μέχρι τις 30 Σεπτεμβρίου 1994.  2. Η παρούσα απόφαση τίθεται σε ισχύ την ημέρα έγκρισής της.  3. Η παρούσα απόφαση θα δημοσιευθεί στην Επίσημη Εφημερίδα.  Βρυξέλλες, 7 Μαρτίου 1994.  Για το Συμβούλιο Ο Πρόεδρος Θ. ΠΑΓΚΑΛΟΣ  (1) ΕΕ αριθ. L 286 της 20. 11. 1993, σ. 1. Απόφαση που συμπληρώθηκε από την απόφαση 93/729/ΚΕΠΠΑ (ΕΕ αριθ. L 339 της 31. 12, 1993, σ. 3).


title: 2005/19/ΕΚ, Ευρατόμ: Απόφαση του Συμβουλίου, της 22ας Δεκεμβρίου 2004, για το διορισμό μέλους από την Αυστρία της Οικονομικής και Κοινωνικής Επιτροπής

text:
               14.1.2005

               EL

               Επίσημη Εφημερίδα της Ευρωπαϊκής Ένωσης

               L 11/29

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Δεκεμβρίου 2004
   για το διορισμό μέλους από την Αυστρία της Οικονομικής και Κοινωνικής Επιτροπής
   (2005/19/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 259,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 167,
   την απόφαση του Συμβουλίου 2002/758/ΕΚ, Ευρατόμ της 17ης Σεπτεμβρίου 2002 για το διορισμό των μελών της Οικονομικής και Κοινωνικής Επιτροπής, για την περίοδο από 21 Σεπτεμβρίου 2002 έως 20 Σεπτεμβρίου 2006 (1),

         έχοντας υπόψη την υποψηφιότητα που πρότεινε η αυστριακή κυβέρνηση,
   έχοντας λάβει τη γνώμη της Επιτροπής της Ευρωπαϊκής Ένωσης,
   ΑΠΟΦΑΣΙΖΕΙ :
   Άρθρο μόνο
   Ο κ. Hans KLETZMAYR διορίζεται μέλος της Οικονομικής και Κοινωνικής Επιτροπής, σε αντικατάσταση του κ. Rudolf STRASSER και για το υπόλοιπο της θητείας του, δηλαδή έως τις 20 Σεπτεμβρίου 2006.

      Έγινε στις Βρυξέλλες, στις 22 Δεκεμβρίου 2004.

            Για το Συμβούλιο

            Ο Πρόεδρος

         C. VEERMAN

      (1)  ΕΕ L 253 της 21.9.2002, σ. 9.